title: Paul McCartney

text: McCartneyn kahden ensimmäisen sooloalbumin kappaleet oli merkitty puoliksi hänen vaimonsa Linda McCartneyn nimiin. Koska Northern Songs ja Maclen Music omistivat kaikki Paulin vuoteen 1973 mennessä kirjoittamat laulut, näin McCartneyt saivat edes puolet rojalteista perheelleen. Koska Linda ei ollut muusikko, kustantajat haastoivat Paulin oikeuteen tästä epäilyttävästä järjestelystä. Juttu sovittiin oikeuden ulkopuolella.


title: Paul McCartney

text: McCartney haastoi joulukuussa 1970 muut Beatlesin jäsenet oikeuteen yhtyeen manageri Allen Kleinin sopimuksen ja toiminnan vuoksi. Oikeus ratkaisi jutun McCartneyn hyväksi ja totesi, että Kleinin firman palkkaaminen ilman McCartneyn suostumusta oli loukannut jäsenten keskinäisen liikekumppanuuden ehtoja. McCartneyn välit muihin Beatlesin jäseniin, etenkin Lennoniin, olivat yhtyeen hajoamisen jälkeen pitkään tulehtuneet. Välit palautuivat kuitenkin hyviksi 1970-luvun puoliväliin mennessä.


title: Paul McCartney

text: Kahden sooloalbuminsa jälkeen McCartney perusti vuonna 1971 Wings-yhtyeen, jossa soitti myös Linda McCartney. Wings oli 1970-luvun eniten myynyt yhtye maailmassa, ja se sai Yhdysvalloissa 27 top-40-hittiä ja viisi peräkkäistä ykköstilaa albumilistalla. Yhtye saavutti myös kriitikkojen arvostuksen kolmannella albumillaan "Band on the Run" (1973). Tunnetuimpia Wingsin levyttämiä kappaleita ovat "James Bond" -teemakappale ”Live and Let Die” (1973) sekä ”Mull of Kintyre” (1977), josta tuli Britannian kaikkien aikojen myydyin single. Vuonna 1976 Wings rikkoi monia yleisöennätyksiä maailmankiertueellaan.


title: Paul McCartney

text: McCartney kirjoitti Wingsin musiikin vuoteen 1976 saakka, kunnes sen levyillä alettiin julkaista muidenkin jäsenten kirjoittamia kappaleita.


title: Paul McCartney

text: Wings-yhtyeen alkuvuosina McCartney kieltäytyi tiukasti esittämästä Beatles-kauden sävellyksiään, mutta jo vuoden 1975–1976 kiertueella McCartney otti muutamia Beatles-sävellyksistään kiertueen ohjelmistoon.


title: Paul McCartney

text: McCartney esiintyi Wingsin kanssa Helsingissä ja Turussa vuonna 1972.


title: Paul McCartney

text: Wings hajosi vuonna 1981 kun McCartney lopetti konsertoinnin John Lennonin murhan säikäyttämänä. McCartney on myöhemmin todennut, että Wings ei ollut mikään laadukas yhtye. Se auttoi häntä kuitenkin pääsemään yli Beatlesin hajoamisen aiheuttamasta masennuksesta.


title: Paul McCartney

text: Jo ennen kuin Wings oli hajonnut, McCartney julkaisi sooloalbumin "McCartney II" (1980). Sen jälkeen hän palasi George Martinin kanssa yhteistyöhön kahden albumin ajaksi ("Tug of War", 1982 ja "Pipes of Peace", 1983). Näistä ensimmäinen on McCartneyn viimeinen albumi, joka nousi ykköseksi sekä Britannian että Yhdysvaltain albumilistalla. Samaan aikaan McCartney teki menestyksekästä yhteistyötä Stevie Wonderin (”Ebony and Ivory”, 1983) ja Michael Jacksonin (”The Girl Is Mine”, 1982 ja ”Say Say Say”, 1983) kanssa.


title: Paul McCartney

text: 1980-luvun alkuvuosina McCartney työskenteli myös kahden elokuvaprojektinsa parissa, jotka hän ideoi, kirjoitti, rahoitti ja sävelsi: animaatioelokuva "Rupert Bear" sekä näytelmäelokuva "Give My Regards to Broad Street" (1984), jossa hän itse esitti pääosaa. Kriitikot eivät pitäneet "Give My Regards to Broad Streetista", ja se jäi tappiolliseksi. Elokuvan samanniminen soundtrack menestyi sen sijaan hyvin. Pitkän "Rupert Bear" -animaatioelokuvan tekemisestä McCartney kuitenkin vetäytyi tehtyään ensiksi lyhytelokuvan "Rupert and the Frog Song".


title: Paul McCartney

text: McCartney oli vuoden 1985 Live Aid -hyväntekeväisyyskonsertin Lontoon-osion yksi pääesiintyjiä ja esitti Beatles-kappaleensa ”Let It Ben”. Sen jälkeen McCartney on ollut vakioesiintyjä samankaltaisissa hyväntekeväisyyskonserteissa.


title: Paul McCartney

text: Vuonna 1985 McCartneyn Beatles-laulujen tekijänoikeudet siirtyivät Michael Jacksonille tämän ostettua ATV Musicin, mikä oli McCartneylle järkytys. McCartneyn seuraava albumi "Press to Play" (1986) menestyi edellisiin albumeihin verrattuna heikohkosti. Seuraava albumi "Снова в СССР" (1988) oli rock’n’roll-coveralbumi, joka julkaistiin omaperäisesti ”venäläisenä bootlegina”. Sitä seurannut "Flowers in the Dirt" (1989) menestyi listoilla jälleen kohtalaisen hyvin. McCartney aloitti albumin julkaisun jälkeen ensimmäisen kiertueensa vuoden 1979 jälkeen. Maailmankiertueen liput hinnoiteltiin melko huokeiksi, koska McCartney halusi esiintyä mahdollisimman suurille yleisöille. Hän esitti kiertueella soolotuotantonsa lisäksi 14:ää Beatles-kappalettaan eli puolet kiertueen soittolistasta.


title: Paul McCartney

text: McCartneyn "Get Back" -jättikiertueella syntyi uusi maailmanennätys, kun 184 000 maksavaa kuuntelijaa kerääntyi Rio de Janeiron Maracana-stadionille Brasiliassa 21. toukokuuta 1990. Kiertueesta julkaistiin live-LP "Tripping The Live Fantastic" ja konserttivideo "Get Back".


title: Paul McCartney

text: McCartney sävelsi 1990-luvun taitteessa Carl Davisin kanssa "Liverpool-oratorion", joka on orkesteriteos Royal Liverpool Philharmonicille. McCartney ei aiemmin ollut kiinnostunut klassisesta musiikista, mutta häntä kiehtoi ajatus Liverpool-teemaisen musiikin tekemisestä. Kesäkuussa 1991 ensiesityksensä saanut teos sai suhteellisen suopean vastaanoton, ja McCartney on jatkanut klassisen musiikin tekemistä sen jälkeenkin.


title: Paul McCartney

text: Tammikuussa 1991 McCartney esiintyi MTV:n akustisessa "Unplugged"-sarjassa ja julkaisi esiintymisestään konserttisarjan ensimmäisen albumin.


title: Paul McCartney

text: Seuraava maailmankiertue alkoi 1993, jolloin McCartney kulki maailmalla soittamassa vanhoja Beatles-hittejä, sekä uusimman levynsä "Off the Ground" parhaimpia paloja. Myös tästä kiertueesta julkaistiin "Paul Is Live" -niminen VHS/DVD ja CD/LP.


title: Paul McCartney

text: Vuonna 1999 McCartney esiintyi Liverpoolin Cavern-klubilla ensimmäistä kertaa Beatlesin ja vuoden 1963 jälkeen.


title: Paul McCartney

text: Paul McCartney on julkaissut 2000-luvulla viisi uutta albumia: "Driving Rain" (2001), "Chaos and Creation in the Backyard" (2005), "Memory Almost Full" (2007), "Kisses on the Bottom" (2012) ja "New" (2013).


title: Paul McCartney

text: Lukuun ottamatta esiintymisiä televisiossa ja hyväntekeväisyyskonserteissa, seuraavan kerran McCartney astui lavalle vasta vuonna 2002, jolloin hän käynnisti uuden maailmankiertueen. Kiertue menestyi niin hyvin, että McCartney jatkoi konsertointia vuonna 2003. Hän esiintyi Punaisella torilla Moskovassa 100 000 kuulijalle, joiden joukossa oli presidentti Vladimir Putin. McCartney kävi myös tapaamassa Putinia Kremlissä. Punaisen torin konsertti ilmestyi DVD-levyllä.


title: Paul McCartney

text: Seuraavana kesänä McCartney teki lyhyehkön kiertueen. "04’ Summer Tour" ulottui myös Suomeen, ensimmäisen kerran sitten vuoden 1972. Suomessa hänellä oli Helsingin Olympiastadionilla yleisöä noin 32 000 henkeä. Konsertin settilista koostui suurimmaksi osaksi McCartneyn itse säveltämistä The Beatlesin kappaleista. McCartney vieraili myös Live 8 -hyväntekeväisyyskonsertissa Lontoossa.


title: Paul McCartney

text: Vuonna 2008 McCartney teki maailmankiertueen, joka ulottui muun muassa Israeliin, jossa hän ei ollut aiemmin esiintynyt. Lisää kiertueita hän teki vuosina 2009 ja 2010. Vuosien 2008–2010 kiertueiden oli tarkoitus jäädä viimeisiksi suuriksi kiertueiksi, sen jälkeen McCartney sanoi esiintyvänsä livenä vain korkeintaan satunnaisesti.


title: Paul McCartney

text: Päätös suurkiertueiden lopettamisesta ei pitänyt, ja heinäkuussa 2011 McCartney lähti uudelle Amerikan-kiertueelle, joka jatkui samana syksynä Euroopassa ja pysähtyi 12.12.2011 myös Suomeen Helsingin Hartwall-areenalle. Hän on esiintynyt ahkerasti sen jälkeenkin.


title: Paul McCartney

text: McCartney on kiistellyt tekemiensä Beatles-kappaleiden tekijänoikeuksista Sony/ATV:n kanssa vuodesta 2016 alkaen, jolloin Sony osti ne Michael Jacksonin perikunnalta. Juttu sovittiin oikeuden ulkopuolella kesällä 2017. Tekijänoikeuslain mukaan McCartneyn on määrä saada kappaleidensa oikeudet itselleen vuonna 2018, mutta oikeusjutulla hän oli pyrkinyt varmistamaan asian.


title: Paul McCartney

text: Paul McCartneyn pikkuveli Michael on menestynyt viihdetaiteilija, koomikko ja valokuvaaja. Hän käytti taiteilijanimeä Mike McGear.


title: Paul McCartney

text: Paul McCartney seurusteli englantilaisen näyttelijä Jane Asherin kanssa vuodesta 1963 vuoteen 1968, jolloin he purkivat kihlauksensa.


title: Paul McCartney

text: McCartneyn ensimmäinen vaimo oli yhdysvaltalainen valokuvaaja Linda Eastman. He tapasivat lontoolaisessa klubissa toukokuussa 1967, alkoivat seurustella vuonna 1968 ja menivät naimisiin maaliskuussa 1969. Linda kuoli rintasyöpään vuonna 1998. Heillä on kolme yhteistä lasta: Mary, Stella ja James. Paul myös adoptoi Lindan Heather-tyttären tämän aiemmasta avioliitosta. Lapsista Stella McCartney on tunnettu muotisuunnittelija, Mary McCartney on valokuvaaja, James McCartney on muusikko, ja Heather McCartney on savenvalaja ja taiteilija.


title: Paul McCartney

text: McCartney vihittiin malli ja aktivisti Heather Millsin kanssa kesäkuussa 2002. Heille syntyi vuonna 2003 tytär Beatrice Milly. Pariskunta erosi vuonna 2006. Hyvin riitaisan avioero-oikeudenkäynnin jälkeen vuonna 2008 McCartney määrättiin maksamaan Millsille erokorvausta 24,3 miljoonaa puntaa.


title: Paul McCartney

text: McCartney vihittiin lokakuussa 2011 yhdysvaltalaisen Nancy Shevellin kanssa.


title: Paul McCartney

text: Paul McCartneyn ja hänen vaimonsa omaisuudeksi vuonna 2017 arvioitiin 780 miljoonaa puntaa, mikä tekee McCartneysta Britannian rikkaimman elossaolevan muusikon.


title: Paul McCartney

text: McCartney omistaa useita asuntoja ja maatiloja Britanniassa ja Yhdysvalloissa. Hän hankki High Park Farm -tilan Skotlannin Kintyresta vuonna 1966 ja vetäytyi sinne Lontoosta vuonna 1970 viettämään yksinkertaista maalaiselämää vaimonsa kanssa. Linda McCartneyn kuoleman 1998 jälkeen Paul vähitellen lakkasi käymästä tilalla. Hän asuu nykyisin Lontoossa ja Manhattanilla, ja hänellä on asunnot myös Long Islandin The Hamptonsissa ja Beverly Hillsissä, tila Sussexissa ja talo Arizonassa.


title: Paul McCartney

text: McCartney on eläinoikeusaktivisti. Hän on ollut kasvissyöjä vuodesta 1975. Hän on ottanut näkyvästi kantaa kansainvälisen maamiinat kieltävän sopimuksen puolesta, kolmannen maailman velkojen anteeksiantamisen puolesta sekä hylkeenpyyntiä vastaan.


title: Paul McCartney

text: McCartney harjoittaa laajamittaista hyväntekeväisyyttä. Hän tukee runsaskätisesti etenkin eläinoikeusjärjestöjä, ympäristöjärjestöjä, humanitäärisiä järjestöjä ja terveysjärjestöjä. Rahallisen tuen lisäksi hän on osallistunut useisiin hyväntekeväisyyskonsertteihin.


title: Paul McCartney

text: McCartney alkoi käyttää kannabista 1960-luvun puolivälissä ja käytti huumetta säännöllisesti vuoteen 2015 saakka. Hänet pidätettiin toisinaan kannabiksen hallussapidosta, esimerikiksi vuonna 1980 kymmeneksi päiväksi Japanissa.


title: Paul McCartney

text: McCartney kertoi Life-lehden haastattelussa vuonna 1967 käyttäneensä psykedeeli LSD:tä neljä kertaa. Hän kertoi ymmärtäneensä LSD:n myötä elämän mysteerin ja sen, että Jumala on olemassa. Haastattelusta syntyi suuri mediakohu. Samoihin aikoihin McCartney kokeili myös muita huumeita kuten kokaiinia ja heroiinia, mutta ei pitänyt kokemuksista.


title: Paul McCartney

text: McCartneylla on ollut vuoteen 2016 mennessä 22 Britannian albumilistan ykkössijaa, enemmän kuin yhdelläkään toisella artistilla. Näistä 15 on Beatles-albumeja (mukaan lukien kokoelmat), 2 Wings-albumia ja 5 sooloalbumia ("Ram", 1971; "McCartney II", 1980; "Tug of War", 1982; "Give My Regards to Broad Street", 1984; ja "Flowers in the Dirt", 1989). McCartneyn ja hänen yhtyeidensä albumeja on myyty koko maailmassa 700 miljoonaa kappaletta.


title: Paul McCartney

text: McCartney sai vuonna 1965 MBE-merkin. Kuningatar Elisabet II aateloi McCartneyn vuonna 1997 tämän palveluksista musiikille.


title: Paul McCartney

text: McCartney nimettiin Rock and Roll Hall of Fameen vuonna 1999, ja hän sai tähden Hollywood Walk of Famelle vuonna 2012.


title: Paul McCartney

text: McCartneylla on lukuisia musiikki- ja elokuva-alan palkintoja ja ehdokkuuksia, kuten:McCartneyn tuotanto on monipuolista ja hän on tehnyt musiikillaan koukkauksia hyvin monille osa-alueille. Esimerkiksi Little Richard -tyylittely ”Long Tall Sally”, akustinen kappale ”Blackbird” sekä heavy metal -musiikkia ennakoinut kappale ”Helter Skelter” ovat hyviä esimerkkejä McCartneyn musiikillisesta monipuolisuudesta.


title: Paul McCartney

text: McCartneyta arvostetaan paitsi lauluntekijänä, myös yhtenä rockmusiikin merkittävimmistä basisteista. McCartney soittaa bassoa ja kitaraa vasemmalta puolelta. McCartneyn tunnusmerkiksi live-esiintymisissä muodostui hänen käyttämänsä Höfner-basso. Vuodesta 1965 eteenpäin levytyksissä esillä oli kuitenkin yhä enemmän Fenderin jazz-basso ja Rickenbacker 4001 -basso. Hän soittaa myös rumpuja, kitaraa ja pianoa sekä monia muita soittimia.


title: Paul McCartney

text: McCartney ei ole John Lennonin tapaan koskaan opetellut lukemaan nuotteja. Hän sanookin soittotaitonsa perustuvan ennemmin erilaisiin skaaloihin, kuin nuorena opeteltuihin sointuihin. Orkesterikappaleensa hän on tehnyt avustajan kanssa.


title: Zero 7

text: Zero 7 on Henry Binnsin ja Sam Hardakerin muodostama elektronisen musiikin yhtye Lontoosta. Yhtyeen musiikki voidaan luokitella ryhmiin downtempo, acid jazz ja soul. Yhtyettä on verrattu usein ranskalaiseen Airiin. Ensimmäiset julkaisut olivat remiksejä muiden artistien kappaleista. Vuonna 2001 Zero 7 julkaisi ensimmäisen albumin "Simple Things". Levystä tuli erittäin suosittu, sitä myytiin yli 300 000 kappaletta. Yhtyeen toinen levy, "When It Falls", ei ollut yhtä hyvä menestys.


title: Pyhä Leo IX

text: Paavi Pyhä Leo IX (21. kesäkuuta 1002 – 19. huhtikuuta 1054 Alsace)The Book of Saints: 340 oli paavina 12. helmikuuta 1049 – 19. huhtikuuta 1054. Hänen oikea nimensä oli Bruno d'Eguisheim-Dagsbourg.


title: Pyhä Leo IX

text: Leo oli kotoisin Ylä-Elsassista. Hänen perheensä oli aatelinen ja isänsä kautta hän oli sukua keisari Konrad II:lle. Hän opiskeli Toulin kaupungissa, jossa hänestä tuli ensin tuomioherra ja vuonna 1026 piispa. Jälkimmäisessä asemassaan hän teki tärkeitä palveluksia sukulaiselleen Konrad II:lle ja myöhemmin keisari Henrik III:lle. Samalla hänen intonsa Clunyn veljeskunnan levittämisessä teki hänestä tunnetuksi vakavana ja uudistamishaluisena kirkonmiehenä.


title: Pyhä Leo IX

text: Paavi Damasus II:n kuoltua Wormsiin kokoontunut kokous valitsi Brunon seuraavaksi paaviksi. Sekä keisari että Rooman edustajat myöntyivät, mutta ennen myöntymistään Bruno vaati, että hänen tulisi mennä Roomaan, jossa papiston ja kansan tulisi virallisesti valita hänet. Bruno lähti matkalle pian joulun jälkeen. Hän tapasi Clunyn apotin, Hugon, Besançonissa, jossa hänen seuraansa liittyi nuori munkki Hildebrand, josta myöhemmin tuli paavi Pyhä Gregorius VII. Saapuessaan Roomaan pyhiinvaeltajan kaavussaan elokuussa hänet otettiin vastaan sydämellisesti ja vihkimystilaisuudessa hän otti nimekseen Leo IX.


title: Pyhä Leo IX

text: Leo IX oli vakuuttunut siitä, että Kristus oli suonut kristikunnan johtamisen ja ohjaamisen apostoli Pietarille sekä hänen seuraajilleen paavinistuimella. Luonnollisestihan asia oli jo tunnettu jo ajat sitten, mutta Leo IX oli yksi ensimmäisistä paaveista, jotka nostivat asian esille voimallisemmin. Täten häntä voidaan pitää aatteellisena oppi-isänä Gregorius VII:lle ja Innocentius III:lle.


title: Pyhä Leo IX

text: Hänen ensimmäisiä julkisia toimiaan oli vuonna 1049 pidetty pääsiäissynodi , jossa papiston selibaatti (joka koski kaikkia apupapeista lähtien) vahvistettiin uudelleen ja jossa hän onnistui ainakin tekemään selväksi vastustuksensa kaikkea kirkollisten virkojen kauppaa kohtaan. Suurin osa loppuvuodesta kului Leolle tyypillisillä matkoilla Italiassa, Saksassa ja Ranskassa. Pidettyään kirkolliskokouksen Paviassa hän liittyi Henrik III:n seuraan Saksaan ja he kävivät yhdessä Kölnissä ja Aachenissa. Reimsissä hän piti ylemmän papiston kokouksen, jossa tehtiin monia uudistuksia koskevia päätöksiä. Mainzissa Leo piti kokouksen, johon osallistuivat Italian, Ranskan ja Saksan kirkonmiehet sekä Kreikan keisarin lähettiläät. Mainzinkin kokouksessa käsiteltiin simoniaa ja kirkon palveluksella olevien avioliittoa.


title: Pyhä Leo IX

text: Palattuaan Roomaan hän piti (29. huhtikuuta 1050) toisen pääsiäissynodin, joka käsitteli Berengar Toursilaisen opetusten aiheuttamia ristiriitoja. Samana vuonna hän piti alueellisia kirkolliskokouksia Salernossa, Sipontossa ja Vercellissä ja syksyllä hän vieraili Saksassa, josta hän palasi Roomaan pitääkseen kolmannen pääsiäissynodinsa. Tässä hän synodissa hän käsitteli simoniaan syyllistyneiden henkilöiden vihkimien pappien uudelleenvihkimistä.


title: Pyhä Leo IX

text: Vuonna 1052 hän liittyi keisarin seuraan Bratislavaan ja yritti turhaan varmistaa unkarilaisten saamisen katolisen kirkon piiriin. Regensburgissa, Bambergissa ja Wormsissa paavin läsnäolo huomattiin upeiden kirkollisten menojen ansiosta.


title: Pyhä Leo IX

text: Neljännen pääsiäissynodin jälkeen vuonna 1053 Leo suuntasi Etelä-Italian normanneja vastaan italialaisten ja saksalaisten vapaaehtoisten voimin, mutta hänen joukkonsa kärsivät täydellisen tappion Civitaten taistelussa 18. kesäkuuta 1053. Matkallaan Roomasta etelään hänelle kuitenkin osoitettiin alamaisuutta kaikin tavoin ja hänelle vannottiin uskollisuutta ja kuulaisuutta. Kesäkuusta 1053 maaliskuuhun 1054 häntä pidettiin arestissa Beneventossa. Leo IX kuoli pian Roomaan palattuaan 19. huhtikuuta 1054.


title: Simonia

text: Simonia tarkoittaa kirkkohistoriassa esimerkiksi kirkollisten virkojen antamista tai hankkimista rahalla tai muuten arveluttavin perustein. Nimitys perustuu Raamatussa "Apostolien teoissa" esiintyvään tarinaan, jonka mukaan Simon-niminen noita halusi ostaa Pietarilta ja Johannekselta kyvyn jakaa Pyhää Henkeä. Pietari ja Johannes kieltäytyivät jyrkästi.


title: Simonia

text: Simonia on ollut yleistä katolisen kirkon piirissä. Paavi Benedictus IX esimerkiksi myi paikkansa sedälleen, josta tuli paavi Gregorius VI. Kanoninen laki eli katolisen kirkon kirkkolaki säätää rangaistuksen simoniasta.


title: Simonia

text: "Savonlinnan hiippakunnan simonia" on nimitys, jota käytettiin 1900-luvun alussa kyseisen hiippakunnan jonkin aikaa noudattamasta tavasta: lukujensa loppupuolella olevat pappiskokelaat saivat suuria ja pienikorkoisia lainoja hiippakunnalta, jos sitoutuivat valmistuttuaan työskentelemään pitkähkön ajanjakson hiippakunnassa.


title: Vesirokko

text: Vesirokko on hyvin yleinen ja herkästi tarttuva, herpesviruksiin kuuluvan varicella-zosterviruksen aiheuttama sairaus. Vesirokkoa esiintyy eniten leikkikoulu- ja ala-asteikäisillä lapsilla. Paranemisen jälkeen potilaalle kehittyy lähes aina immuniteetti. Taudin ennalta ehkäisyyn on käytettävissä vesirokkorokote.


title: Vesirokko

text: Vesirokko kuuluu Suomessa kansalliseen rokotusohjelmaan.


title: Vesirokko

text: Vesirokon oireena on vesirokkoihottuma, jonka puhkeamista voi edeltää lievä kuumeilu ja vilustumisen tunne. Vesirokkoihottuma alkaa pieninä näppyinä, jotka nopeasti suurenevat ja kehittyvät rakkuloiksi. Rakkulat kuivuvat myöhemmin ruviksi ja paranevat kokonaan, ellei niihin ole kehittynyt bakteeritulehdusta.


title: Vesirokko

text: Vesirokko paranee yleensä itsestään noin kahdessa viikossa. Kutinaan voidaan käyttää hoitona antihistamiineja. Tauti on erittäin helposti tarttuva, minkä vuoksi potilas on pidettävä kotihoidossa vähintään viisi päivää oireiden alkamisen jälkeen. Vesirokko on usein vaaraton sairaus, mutta yleisimpiä jälkitauteja ovat vakava bakteeri-ihottuma iholla, keuhkokuume ja aivotulehdus. Lisäksi vesirokon sairastaneille voi puhjeta myöhemmin vyöruusu, yleensä yli 50-vuotiaana. Ennen rokotuksia Yhdysvalloissa vuosittain sairastui vesirokkoon noin neljä miljoonaa ihmistä, heistä noin 10 600 joutui sairaalahoitoon ja 100–150 kuoli.


title: Vesirokko

text: Yli 13-vuotiailla vesirokko aiheuttaa huomattavasti enemmän komplikaatioita kuin pienillä lapsilla, minkä vuoksi vanhemmat joskus jopa tahallisesti sairastuttavat lapsensa vesirokkoon saadakseen taudin "pois alta" mahdollisimman nuorina. Syksystä 2017 Suomessa lapset rokotetaan vesirokkoa vastaan. Aiemmin lapsia on jopa sairastutettu tietoisesti.


title: Vesirokko

text: Suosituksena on, että yli 13-vuotiaita vesirokkopotilaita hoidettaisiin asikloviirilla, joka lieventää taudin kulkua. Asikloviiri tehoaa sitä paremmin, mitä varhemmin hoito aloitetaan, ja se on aloitettava viimeistään 48 tunnin kuluessa oireiden ilmaantumisesta. Vesirokko on erityisen vaarallinen sikiöille, joille virus voi aiheuttaa vakavia vaurioita.


title: Vesirokko

text: Asikloviirihoitoa suositellaan myös lapsille, joilla on krooninen iho- tai keuhkosairaus, jatkuva salisylaattilääkitys tai kortisonilääkitys.


title: Vyöruusu

text: Vyöruusu () on erittäin kivulias rakkulaihottuma. Vyöruusu esiintyy tyypillisesti nimensä mukaisesti vyömäisenä keskivartalon iholla jommallakummalla (ei molemmilla) vartalon puolella kehon keskilinjaan rajoittuen. Vyöruusu ja bakteerin aiheuttama ruusu ovat eri sairauksia.


title: Vyöruusu

text: Vyöruusun aiheuttaa sama herpesviruksiin kuuluva varicella-zostervirus, joka aiheuttaa lapsena vesirokon lähes jokaiselle. Vesirokon sairastamisen jälkeen virus jää elimistöön latentiksi aivo- ja selkäydinhermojen takajuurten tumakkeisiin. Myöhemmin aikuisiällä virus voi aktivoitua esimerkiksi stressin vaikutuksesta ja aiheuttaa iholle vyöruusun. Myös auringon ultraviolettisäteilyn on todettu lisäävän sairastumisen riskiä.


title: Vyöruusu

text: Useimmiten diagnoosi voidaan tehdä oireiden perusteella. Epäselvissä tapauksissa diagnoosi voidaan varmistaa osoittamalla virusantigeenin läsnäolo ihorakkulan soluissa.


title: Vyöruusu

text: Vyöruusu rauhoittuu useimmiten itsekseen. Vyöruusua voidaan hoitaa tietyillä viruslääkkeillä, jos hoito päästään aloittamaan kolmen vuorokauden kuluessa rakkuloiden ilmaantumisesta. Tätä myöhemmin aloitetusta hoidosta ei juuri ole apua. Hoito nopeuttaa rakkuloiden parantumista ja vähentää jälkisäryn ilmaantumista. Vyöruusun aiheuttamaa särkyä ja jälkisärkyä voidaan lievissä tapauksissa lievittää normaaleilla tulehduskipusärkylääkkeillä, mutta hankalat tapaukset vaativat hermovauriokipuun tarkoitettuja lääkkeitä. Vyöruusun hoidossa voidaan käyttää seuraavia lääkeaineita; asikloviiri, valasikloviiri tai famsikloviiri.


title: Vyöruusu

text: Tavallisin komplikaatio on ihottuman häviämisen jälkeen kehittyvä hermoperäinen kipu alueella, jossa vyöruusu oli. Tämä ns. "postherpeettinen neuralgia" saattaa kestää kuukausia, jopa vuosiakin. Harvinaisempia komplikaatioita ovat aivotulehdus ja aivokalvontulehdus.


title: Vyöruusu

text: Vyöruusun on todettu tutkimuksissa lisäävän riskiä sairastua MS-tautiin 4-kertaisesti vuoden sisällä vyöruususta.


title: Vyöruusu

text: Rakkulavaiheessa oleva vyöruusu voi tartuttaa vesirokkoviruksen sellaisiin henkilöihin, jotka eivät ole vesirokkoa sairastaneet. Erityisen vaarallista tämä on raskaana oleville naisille.


title: Vyöruusu

text: Vyöruusun ilmaantuvuus on 2-5 tapausta tuhatta asukasta kohden vuodessa. Tauti on yleisin 60–80-vuotiailla, mutta sitä voi esiintyä kaiken ikäisillä.


title: Mogadishu

text: Mogadishu (so. "Muqdisho", , ) on Itä-Afrikassa Intian valtameren rannalla sijaitseva Somalian pääkaupunki. Vuonna 2001 tehdyn laskelman mukaan Mogadishussa oli noin 1 219 000 asukasta, mutta nykyisin arviot kaupungin väkiluvusta vaihtelevat miljoonan ja kolmen miljoonan välillä. Somalien keskuudessa kaupunki tunnetaan yleisesti lempinimellä "Xamar".


title: Mogadishu

text: Mogadishu on Somalian suurin kaupunki sekä kaupallinen ja taloudellinen keskus. Sen asema maan pääkaupunkina on kuitenkin lähinnä nimellinen, koska vuodesta 1991 lähtien Somalialla ei ole ollut toimivaa hallintoa. Vuosien mittaisen Somalian sisällissodan ja jatkuvien aseellisten levottomuuksien vuoksi Mogadishulla on maine yhtenä maailman vaarallisimmista kaupungeista. Suurin osa kaupungista on toistensa kanssa kilpailevien paikallisten klaanien ja aseellisten ryhmittymien hallussa.


title: Mogadishu

text: Mogadishun kaupunki perustettiin ensimmäisellä vuosisadalla, jolloin Afrikan sarvesta oli tulossa tärkeä Intian valtamerellä purjehtivien kauppalaivojen satamapaikka. Kun ensimmäiset Arabian niemimaalta lähtöisin olleet karavaanit saapuivat nykyisen Somalian alueelle 900-luvun varrella, Mogadishun väkiluku kasvoi ja kaupunki muuttui yhdeksi tärkeimmistä Itä-Afrikan kauppapaikoista.


title: Mogadishu

text: Vuonna 1269 Mogadishuun rakennettiin kaupungin tärkeimpiin nähtävyyksiin kuuluva Fakr al-Dinin moskeija. Keskiajalle tultaessa Mogadishu oli Afrikan vauraimpia kaupunkeja, jonka talous kukoisti puun, norsunluun, raudan ja vaatteiden kauppapaikkana. Löytöretkeilijä Ibn Battuta vieraili kaupungissa noin vuonna 1330 ja kuvaili kaupunkia uskottoman suureksi ja rikkaaksi, jossa eli yksi tuon aikakauden rikkaimmista kauppiaista ja jotka olivat somalialaisia.


title: Mogadishu

text: 1500-luvulta lähtien Portugali on vaivoin yrittänyt saada Mogadishun haltuunsa siinä koskaan onnistumatta. Syyksi valtaus pyrkimyksiin on epäilty osmaanien ja somalikauppiaiden liitto, joka oli aikoinaan estänyt Portugalin aikeita saada haltuun joitakin siirtomaita Itä-Afrikasta. Mogadishun Somalikauppiaat perustivat samalla vuosisadalla Mosambikiin siirtomaan päästääkseen lähemäksi Zimbabwea, jossa oli runsaasti kultaa. 1800-luvulle mennessä Arabian niemimaalta saapuneet kauppiaat olivat muodostaneet uusia kauppareittejä Afrikkaan, jolloin Mogadishu menetti merkityksensä kauppapaikkana ja alkoi köyhtyä. Vuonna 1892 Sansibarin sulttaani Ali bin Said päätti ratkaista kaupungin taloudelliset ongelmat vuokraamalla Mogadishun Italialle.


title: Mogadishu

text: Vuonna 1905 Italia osti Mogadishun ja teki siitä Italian Somalimaan pääkaupungin. Vuonna 1936 Italia sai siirtomaatansa ympäröivät alueet haltuunsa, mutta toisen maailmansodan käynnistymisen jälkeen britit hyökkäsivät Italian Somalimaahan ja valloittivat Mogadishun 26. tammikuuta 1941. Mogadishussa vallinnut brittimiehitys jatkui vuoteen 1951 saakka, jolloin Italian joukot palasivat hallitsemaan entistä protektoraattiaan.


title: Mogadishu

text: Italian Somalimaa ja Brittiläinen Somalimaa yhdistyivät itsenäiseksi liittovaltioksi 26. kesäkuuta 1960, ja 1. heinäkuuta samana vuonna Somalia itsenäistyi. Mogadishu julistettiin Somalian pääkaupungiksi, ja myöhemmin presidentti Siad Barren valtakaudella kaupunkia modernisoitiin. Vuonna 1991 Barren hallinto joutui vallankaappauksen kohteeksi, jolloin Barre pakeni Keniaan ja kilpailevien sotapäälliköiden johtamat aseelliset ryhmittymät alkoivat taistella maan hallinnasta. Mogadishu joutui vaikutusvaltaisimpiin sotapäälliköihin kuuluneen Mohamed Farrah Aididin vallan alaisuuteen.


title: Mogadishu

text: Vuonna 1992 Yhdistyneet kansakunnat yritti lievittää Somaliassa käynnistynyttä nälänhätää lähettämällä maahan humanitääristä apua. Kun Aidid alkoi kaapata Mogadishun satamaan saapuneita ruokalähetyksiä ja julisti YK:n rauhanturvaajien vastaisen sodan, Yhdysvaltain presidentti George H. W. Bush lähetti Mogadishun läheisyyteen Yhdysvaltain merijalkaväen joukkoja.


title: Mogadishu

text: Aididin joukot surmasivat väijytyksessä 24 pakistanilaista rauhanturvaajaa 5. kesäkuuta 1993, minkä seurauksena Yhdysvallat käynnisti sotilasoperaation Aididin kaappamiseksi. 3. lokakuuta Yhdysvaltain maavoimien erikoisjoukot hyökkäsivät Mogadishuun ja yrittivät saada kiinni Aididin neuvonantajia. Yritys onnistui, mutta yhdysvaltalaiset saivat vastaansa Mogadishun paikallisen miliisin. Mogadishun taistelussa kaatui 18 yhdysvaltalaista sotilasta ja arviolta yli 1 000 somalia. Tappion seurauksena Yhdysvallat veti kaikki joukkonsa pois Somaliasta.


title: Mogadishu

text: Vaikka Mohammed Farrah Aidid kaatui taistelussa 2. elokuuta 1996, taistelut Mogadishun hallinnosta ovat jatkuneet nykyhetkeen saakka. Vuonna 2006 islamilaisten oikeusistuinten liiton ja kansainvälisesti tunnustetun väliaikaishallituksen joukot taistelivat Mogadishussa, ja myöhemmin samana vuonna väliaikaishallitus otti kaupungin haltuunsa. Vuoden 2006 sodan yhteydessä Etiopian ilmavoimien MiG-23-suihkuhävittäjät pommittavat Aden Adden kansainvälistä lentoasemaa, joka pommituksen aiheuttamien rakenteellisten vaurioiden seurauksena jouduttiin sulkemaan pois käytöstä.


title: Mogadishu

text: Mogadishussa käynnistyi 21. maaliskuuta 2007 hawiye-klaanin jäsenten ja islamististen vallankumouksellisten sekä väliaikaishallituksen ja etiopialaisten joukkojen välinen kaupunkitaistelu, joka päättyi vasta 26. huhtikuuta. Taistelussa kaatui kymmeniä sotilaita ja noin tuhat siviiliä.


title: Mogadishu

text: Somalian sisällissodan takia Mogadishun liikennejärjestelmä on ollut pitkään romahtaneena, eikä kaupungissa ole julkista liikennettä. Teiden kunnossapidon puutteen takia asfalttipäällyste on enimmäkseen kulunut pois, ja suurin osa liikennevaloista on epäkunnossa. Koska Mogadishussa ei ole organisoitua liikennepoliisia, nopeusrajoitusten rikkomukset ovat kaupungissa yleisiä.


title: Mogadishu

text: Kaupungissa on moniin somalialaisiin kaupunkeihin yhdistäviä maanteitä, joiden kautta pääsee myös Kenian ja Etiopian puolelle. Epävakaiden olosuhteiden takia matkailijoiden ei kuitenkaan suositella liikkuvan kaupungin kaduilla yksin, joten turisteja on kehotettu palkkaamaan kokeneita matkaoppaita ja aseistettuja vartijoita saattamaan heitä.


title: Mogadishu

text: Etiopialaiset suihkuhävittäjät pommittivat vanhan Mogadishun kansainvälisen lentoaseman vuonna 2006, joten nykyisin kaupalliset lennot käyttävät kaupungin ulkopuolella sijaitsevaa pientä lentokenttää. Useimmat lentoyhtiöt eivät kuitenkaan operoi lentoja Mogadishuun, joten lentokentän käyttö on vähäistä. Yksi harvoissa Mogadishuun säännöllisesti lentävistä lentoyhtiöistä on somalialainen Jubba Airways, joka järjestää kaupungista reittilentoja Somalian muihin kaupunkeihin sekä Djiboutiin, Dubaihin, Jeddaan ja Sharjahiin.


title: Mogadishu

text: Mogadishu on historiansa ajan ollut Somalian tärkeimpiä satamakaupunkeja, ja kaupungin satama-alue on yhä kansainvälisten kauppalaivojen käytössä. Somalian rannikolla on kuitenkin ilmennyt merirosvousta, minkä takia laivalla saapuminen kaupunkiin on riskialtista.


title: Mombasa

text: Mombasa on rannikkokaupunki Kenian eteläosassa, 939 370 asukkaan (2009) Mombasan piirikunnassa Intian valtameren rannalla. Se on Kenian toiseksi suurin kaupunki (915 101 as., 2009) Nairobin jälkeen.


title: Mombasa

text: Mombasassa on kansainvälinen lentokenttä ja Kenian tärkein satama. 1800-luvun lopulla rakennettu Mombasa–Nairobi-rautatie oli tärkeä yhteys rannikolta sisämaahan.


title: Mombasa

text: Arabikauppiaat perustivat kaupungin 1000-luvulla, ja siitä tuli pian Itä-Afrikan norsunluu- ja orjakaupan keskus. Vasco da Gama vieraili kaupungissa 1498 ja kaksi vuotta myöhemmin portugalilaiset valtasivat sen rakentaen kaupunkiin Fort Jesuksen linnoituksen. Omanin sulttaanikunta valloitti kaupungin 1698. Vuonna 1840 Sansibarin sulttaani otti kaupungin haltuunsa ja 1898 se luovutettiin briteille. Mombasa oli osa Sansibaria vuoteen 1963, jolloin se liitettiin itsenäiseen Keniaan.


title: Super Nintendo Entertainment System

text: Super Nintendo Entertainment System (yleisesti SNES) on Nintendon alun perin 1990 julkaisema videopelikonsoli. Pelikonsoli julkaistiin 1991 Pohjois-Amerikassa ja 1992 Euroopassa. SNES oli Nintendo Entertainment Systemin (NES) seuraaja. SNES oli Sega Mega Driven suurin kilpakumppani 16-bittisen pelisukupolven aikana. Kaikkiaan konsolia myytiin maailmalla noin 50 miljoonaa kappaletta.


title: Super Nintendo Entertainment System

text: Japanissa konsoli tunnetaan nimellä Super Famicom (jap. スーパーファミコン), ja Etelä-Koreassa sitä levitti Hyundai Electronics merkkinimellä Super Comboy (슈퍼 컴보이).


title: Super Nintendo Entertainment System

text: Kun Sega ilmoitti julkaisevansa oman 16-bittisen konsolinsa, Sega Mega Driven ("Sega Genesis" Pohjois-Amerikan markkinoilla), vuonna 1988, eivät Nintendon johtajat aluksi osoittaneet juurikaan kiinnostusta kilpailevan konsolin kehittämiselle. Jo tätä aiemmin oli japanilainen NEC julkaissut NES-konsolin kanssa kilpailemaan oman laitteensa, Turbografx-16:n. Turbografx-16:sta tuli Nintendolle varteenotettava vastustaja kotimaan markkinoilla. Sega puolestaan herätti kuluttajien huomiota sekä Pohjois-Amerikassa että Euroopassa ylivertaisen teknologiansa ansiosta, jolloin Nintendo päätti vastata haasteeseen ja alkoi nopeasti kehitellä uutta konsolia.


title: Super Nintendo Entertainment System

text: Tuolloinen Nintendon pääjohtaja Hiroshi Yamauchi asetti Masayuki Uemuran vastuuseen konsolin suunnittelemisesta. He olivatkin alun perin suunnitelleet jo Famicomin 16-bittiseksi konsoliksi, mutta silloiset komponentit olivat liian kalliita, ja konsolista kehitettiin 8-bittinen versio. Koska komponentit olivat nyt paljon halvempia, ei Nintendo epäröinyt rakentaa tehokkaampaa laitetta.


title: Super Nintendo Entertainment System

text: Super Famicom julkaistiin 21. marraskuuta 1990 Japanissa 25 000 jenin hintaisena, ja sen mukana tuli kaksi ohjainta. Pakettiin ei sisältynyt yhtäkään peliä. Julkaisu tuli oikeastaan juuri oikeaan aikaan, sillä kilpailijoiden konsolit olivat jo alkaneet syödä markkinoita Famicomilta. Julkaisupelejä olivat "Super Mario World" ja "F-Zero", jotka ampaisivat heti ilmestyessään pelimyyntilistojen kärkeen. Super Famicomin kysyntä ylitti kaikki odotukset, ja ensimmäinen 300 000 laitteen erä myytiin loppuun muutamassa tunnissa. Nintendo toimitti konsolinsa yöaikaan, sillä liikkui huhuja, että yakuzat yrittäisivät varastaa konsolit. Koneen julkaisun ympärillä pyörinyt kohu ja tungos kaupoissa saivat Japanin hallituksen pyytämään videopelivalmistajia julkaisemaan tulevaisuudessa konsolinsa ainoastaan viikonloppuisin.


title: Super Nintendo Entertainment System

text: Super Famicomilla ei kaikkiaan ollut minkäänlaisia vaikeuksia Japanin konsolimarkkinoiden valtaamisessa; Nintendolla oli pian hallussaan 80 prosenttia Japanin markkinaosuudesta. Euroopassa SNES ei kuitenkaan koskaan saavuttanut markkinajohtajan asemaa ja Yhdysvalloissakin vasta vuonna 1994, varsinaisen 16-bittisen kauden päättymisen aikoina, lähinnä "Donkey Kong Countryn" suunnattoman suosion johdosta.


title: Super Nintendo Entertainment System

text: Monet NES-lisenssejä ostaneet yhtiöt, kuten Squaresoft, Capcom, Tecmo, Konami ja Koei, ostivat myös SNES-lisenssejä NES:n suosion vuoksi. Tämä vahva kolmansien osapuolien tuki antoi Nintendolle etumatkaa kilpailussa.


title: Super Nintendo Entertainment System

text: Konsoli julkaistiin Yhdysvalloissa elokuussa 1991 200 dollarin hintaan. Ensimmäiset SNES-yksiköt paketoitiin "Super Mario World"in ja kahden ohjaimen kera. Se, ettei SNES ollut taaksepäin yhteensopiva Nintendon edellisen konsolin kanssa, kuten Sega Mega Drive edeltäjänsä Sega Master Systemin suhteen tai Atarin jotkut mallit (mm. Atari 7800), saattoi aiheuttaa kuluttajissa pientä huolta. Tämän lisäksi Sega Mega Drive oli jo saavuttanut hivenen suosiota (Segan lippulaivapelisarjan ensimmäinen osa, "Sonic the Hedgehog", oli julkaistu vastikään) ja oli vielä tämän lisäksi 50 dollaria halvempi kuin SNES.


title: Super Nintendo Entertainment System

text: Muutama kuukausi tämän jälkeen julkaistiin Pohjois-Amerikassa riisuttu, yhden ohjaimen sisältänyt versio Power Set 100 dollarin hintaan. Tullessaan elämänkaarensa puoleenväliin konsolia levitettiin uudelleen erilaisilla lisälaitteilla ja pack-in-peleillä varustettuna. Yksi näistä oli Super Game Boy -lisälaite, jolla pystyi pelaamaan Game Boy-pelejä TV-ruudulla.


title: Super Nintendo Entertainment System

text: Konsolin laitteisto vaihteli vain maan TV-standardin mukaisesti. Esimerkiksi Australiaan maahantuotiin monet pelimoduulit Euroopasta, sillä molemmat alueet käyttävät PAL-järjestelmää. Japani ja Yhdysvallat toimivat molemmat NTSC-järjestelmän alaisena, mutta alueiden erimuotoiset pelimoduulit eivät sovi toisen alueen konsoleihin.


title: Super Nintendo Entertainment System

text: SNES:llä on suuri kokoelma pelejä sisältäen myös monia yksinoikeudella sille tehtyjä pelejä. Sillä tehtiin myös suuri määrä menestyksekkäitä roolipelejä, kuten Squaresoftin "Final Fantasy VI" ja "Chrono Trigger" sekä Enixin "Terranigma" ja "Dragon Quest"-sarja. Jotkut SNES:n peleistä olivat uudistettuja versioita NES-peleistä; kaksi hyvää esimerkkiä ovat "Super Mario All-Stars" ja "Ninja Gaiden Trilogy".


title: Super Nintendo Entertainment System

text: SNES julkaistiin Isossa-Britanniassa 150 punnan hintaisena huhtikuussa 1992, ja Manner-Euroopan julkaisu tapahtui muutamaa viikkoa myöhemmin. Eurooppalaisen mallin ulkoasu oli hyvin samankaltainen kuin japanilaisen Super Famicomin. Nintendon suurimpana ongelmana Euroopan julkaisuissa olivat kuitenkin jatkuvat levitysongelmat. Tilanne Suomen markkinoilla oli myös hyvin yksiselitteistä; virallinen maahantuoja, Bergsala, valitsi myyntiin päässeet pelit. Bergsala Oy meni myöhemmin konkurssiin. Yhtenä ongelmana Suomessa oli Segan kanssa käydyn tiukan kilpailun lisäksi pelimoduulien korkeat hinnat; uusien pelien hinta oli usein 600 markkaa (n. 100 euroa).


title: Super Nintendo Entertainment System

text: Sega yritti vuonna 1992 saada etulyöntiasemansa markkinoilla takaisin, ja julkaisi Sega Mega-CD -lisälaitteen. Myös Nintendo alkoi 1990-luvun alussa kehitellä SNES:lle CD-ROM-asemaa. Sony oli tehnyt Nintendon kanssa sopimuksen äänen ohjainpiirin tuottamisesta NES:iin vuonna 1988. Samassa sopimuksessa sovittiin, että Sony saa oikeuden kehittää Nintendolle CD-ROM-aseman ja että SNES-pelit tulevat toimimaan Sonyn tulevalla CD-pohjaisella konsolilla. 1991 Nintendo tajusi, että Sonyn kanssa tehty sopimus takasi Sonylle kontrollin kaikkiin julkaistaviin CD-peleihin. Samana vuonna Amerikan Nintendon johtaja teki sopimuksen Philipsin kanssa. Sopimuksen mukaan Nintendon tulevat pelit toimisivat CD-i:llä, ja samalla Philips kehittäisi CD-ROM-aseman SNES:lle. Samalla Philips sai lisenssin Nintendon pelihahmoihin, ja laitteelle ilmestyikin muun muassa "Mario"- ja "The Legend of Zelda" -pelejä. Pelejä sanottiin huonolaatuisiksi, eivätkä ihailijat laske niitä kuuluviksi pelisarjoihin .


title: Super Nintendo Entertainment System

text: Vuoden 1991 CES-messuilla Sony julkisti "Play Station" -konsolinsa , jolla toimisivat SNES-moduulit ja Sonyn omat CD-ROM:it. Nintendo ilmoitti puolestaan tekevänsä yhteistyötä Philipsin kanssa SNES-CD-aseman parissa; Sony raivostui Nintendon puoltenvaihdosta. Osapuolet kuitenkin asettuivat, sillä Sonyllekin kannattavinta oli pitää ystävälliset suhteet yllä. Sonyn äänen ohjainpiiri oli kuitenkin yhä käytössä SNES:ssä, ja SNES-moduulit tulisivat toimimaan Play Stationilla. Kun Sony ei saanut enää apua Nintendolta CD-ROM:ien saralla, se päätti ryhtyä toimimaan yksin. 1992 Nintendo ilmoitti peruuttavansa sopimuksen Sonyn kanssa, mutta yritykset kuitenkin päättivät myöhemmin tehdä yhteistyötä. Nintendo, Sony ja Philips lähtivät suunnittelemaan yhteistä pelikonsolia nimeltä "SNES Nintendo Disk". Yhteistyö ei kuitenkaan kantanut hedelmää, ja lopulta vuonna 1993 Nintendo kertoi lopettaneensa SNES-CD:n kehityksen. Syihin projektin hylkäämiseen voi laskea muun muassa Sega Mega-CD:n kaupallisen tappion sekä sen, että Nintendo ansaitsi pelimoduuleillansa hyvin. Sony kehitti lopulta PlayStationin, mutta konsolin rakenteella ei ollut mitään tekemistä aikaisempien versioiden kanssa .


title: Super Nintendo Entertainment System

text: SNES-CD-projektin hylkäämisen jälkeen Nintendo kertoi suunnitelmistaan kehittää uusi 64-bittinen konsoli , joka myöhemmin nimettiin Nintendo 64:ksi.


title: Super Nintendo Entertainment System

text: Vuoteen 1995 mennessä SNES oli jo selvästi jättänyt Mega Driven taakseen; SNES ohitti vuoden 1995 aikana ja vuoden 1996 alussa pelien myyntiluvuissa kaikki muut konsolit. Tätä edesauttoi myös se, että Sega keskittyi lähes yksinomaan markkinoimaan seuraavaa konsoliaan, Sega Saturnia, jättäen Mega Driven taka-alalle. SNES:n myynti Pohjois-Amerikassa kuitenkin laski vuosina 1996 ja 1997 johtuen seuraavan sukupolven konsoleiden tulemisesta; Sonyn ensimmäinen pelikonsoli, PlayStation, alkoi Sonyn massiivisen markkinointikampanjan avulla saada jalansijaa kaikilla mantereilla, ja Nintendo julkaisi tämän kanssa kilpailemaan oman konsolinsa, Nintendo 64:n. SNES:n uudisversio, SNES 2, joka oli vanhaa mallia kevyempi ja muodoltaan pyöreämpi, julkaistiin 99 dollarin hintaan Yhdysvalloissa lokakuussa 1997. Japanissa julkaistiin vastaava laite nimeltään Super Famicom Jr.. Konsolin mukana tuli -peli. Antenni- ja laajennusportit puuttuivat tästä versiosta, jota ei koskaan julkaistu Euroopassa.


title: Super Nintendo Entertainment System

text: Huomattavia myöhemmän sukupolven SNES-pelejä ovat mm. ainoastaan Japanissa julkaistut roolipelit "Tales of Phantasia" ja "Star Ocean". Molemmat pelit sisälsivät korkealaatuista grafiikkaa ja jopa ääninäyttelyä, joskin rajoitetusti. Myös Nintendon ja Squaresoftin yhteistyönä valmistunut "" nousi monien suosikiksi, vaikkei myyntiluvuiltaan yltänytkään aikaisempien Mario-pelien tasolle. Nintendo lopetti SNES:n tuotannon Pohjois-Amerikassa vuonna 1999. Tuotanto jatkui Japanissa vuoden 2003 syyskuuhun asti.


title: Super Nintendo Entertainment System

text: Monet SNES:n suositut pelit julkaistiin myöhemmin Game Boy Advancelle, jolla on hyvin samankaltaiset ominaisuudet. Virallisesti Nintendon uudeksi lippulaivaksi tullut Nintendo 64 julkaistiin loppuvuodesta 1996.


title: Super Nintendo Entertainment System

text: SNES:n suunnittelu oli aikaisekseen epätavallista. Siinä oli suhteellisen hidas keskussuoritin, jota tuettiin äänen ja grafiikan prosessointiin suunnitelluilla tehokkailla erikoispiireillä. Tämä oli uutta pelikehittäjille, ja seurauksena olikin aluksi kolmannen osapuolen kehittäjien pelien alhainen laatu. Pelinkehittäjät tottuivat laitteistoon myöhemmin ja pystyivät lopulta hyödyntämään sen potentiaalin. SNES oli ensimmäinen konsoli, jossa sovellettiin äänioppia (mm. kaikuefektejä) pelien ääniefektien luomisessa. Jotkut myöhemmän sukupolven SNES-pelit, kuten "Star Ocean" ja "Super Turrican 2", tukivat myös tuolloin uutta Surround-äänijärjestelmää. Kone tuki taustagrafiikan rotaatiota ja skaalausta laitteistotasolla, jotka yhdistämällä saatiin luotua alkeellinen Mode 7:ksi kutsuttu 3D-efekti. Sitä hyödynnettiin muun muassa "F-Zerossa" ja "Super Mario Kartissa". Mode 7:ää käytettiin aikanaan jonkin verran muissakin laitteissa, kuten PC:ssä ja Game Boy Advancella ohjelmistopohjaisena toteutuksena.


title: Super Nintendo Entertainment System

text: SNES:n ohjain on muodoltaan NES-ohjainta pyöreämpi ja huomattavasti ergonomisempi. Start- ja Select-näppäimet sekä ristiohjain on mallinnettu NES-ohjaimen mukaan, ja uutena ominaisuutena olivat monesta myöhemmästäkin konsolista löytyvät L- ja R-näppäimet. SNES-ohjain onkin vaikuttanut monen myöhemmän sukupolven konsolin ohjainsuunnitteluun huomattavasti, etenkin toimintonäppäimien asettaminen X-muotoon on nykykonsoleissakin yleisesti käytetty ratkaisu.


title: Super Nintendo Entertainment System

text: SNES ei sisältänyt kallista mutta silti nopeasti vanhenevaa keskussuoritinta, vaan se tehtiin helposti laajennettavaksi apusuorittimilla ja muilla piireillä. PC-maailman mutkikkaan laajennettavuuden sijaan laajennuspiirit liitettiin pelimoduuleihin. Tunnetuin monista laajennuspiireistä lienee Argonaut Softwaren kehittämä Super FX, joka sisälsi RISC-prosessorin. Sitä käytettiin tuottamaan polygoneja, tekstuuripinnoitusta ja varjostusta muun muassa "Star Foxissa" ja myöhemmin "Doomin" SNES-versiossa. Piirin sekunnissa tuottamien polygonien määrä laskettiin kuitenkin vain muutamissa sadoissa tai tuhansissa, kun jo alkuperäisen PlayStationin vastaava luku oli satoja tuhansia, nykykoneiden satoja miljoonia. Digitaalisen signaaliprosessorin sisältänyt DSP-1 puolestaan paransi Mode 7-efektejä ja mahdollisti nopeammat vektorilaskutoimitukset. Sitä käytettiin muun muassa "Super Mario Kart"issa.


title: Super Nintendo Entertainment System

text: Yleinen tehostaja oli myös SA-1 eli Super Accelerator-piiri, joka mahdollisti nopeamman prosessori- ja RAM-nopeuden. Tämä piiri toimi varsinaisen keskussuorittimen ja keskusmuistin rinnalla itsenäisesti, ja sitä käytettiin muun muassa "Kirby"-sarjan peleissä.


title: Super Nintendo Entertainment System

text:
S-DD1-piiriä käytettiin "Street Fighter Alpha 2":n ja "Star Ocean"in yhteydessä pelien grafiikkatiedostojen pakkauksessa ja purkamisessa. Tämä mahdollisti yksityiskohtaisempien spritejen ja taustojen käytön, mutta peleissä saattoi esiintyä pieniä lataustaukoja piirin purkaessa dataa grafiikkasirun kautta.
SNES:lle julkaistiin kolmannen osapuolen lisälaitteita, joilla pelaajan oli mahdollista muokata pelinaikaista dataa esim. loppumattomien elämien saamiseksi. Nintendo itse ei valmistanut, lisensoinut eikä hyväksynyt huijauslaitteita.Pelimoduulien erilaiset muodot rajoittivat pelien levittämistä markkina-alueiden välillä ja auttoivat hintojen säätelemisessä. Pohjoisamerikkalaisissa moduuleissa on suorakulmainen pohja, jossa on kaiverretut urat, kun taas japanilaisissa ja eurooppalaisissa pelimoduuleissa muodot ovat pyöristetyt ilman kaiverruksia. Pohjoisamerikkalaisia moduuleja ei täten voi syöttää japanilaiseen tai eurooppalaiseen laitteeseen ilman näiden urien poistamista. Eurooppalaisella koneella voi pohjoisamerikkalaisia pelejä pelata ns. universaaliadapterilla.


title: Super Nintendo Entertainment System

text: Fyysisten muotojen eroavaisuuksien lisäksi laitteissa ja pelimoduuleissa on sisäänrakennettuna aluekoodattu piiri, joka estää eurooppalaisia pelejä toimimasta muiden alueiden konsoleissa ja päinvastoin, vaikka eurooppalaiset ja japanilaiset pelimoduulit ovatkin keskenään samanmuotoisia. Japanilaisissa ja pohjoisamerikkalaisissa pelimoduuleissa on sama aluepiiri (NTSC), joten konsolin syöttöluukkua muokkaamalla saadaan ne toimimaan laitteiden välillä. Yksinkertaisin tapa sallia japanilaisten ja eurooppalaisten pelimoduulien käyttö Pohjois-Amerikan mallissa on käyttää Game Genie -huijauslaitetta, josta poistetaan pieni pala muovia. Täten laitetta pystyy käyttämään siihen kytkettyjen pelimoduulien aluekoodisuodattimena. Eurooppalaisten pelimoduulien aluepiirin toiminta lakkaa kytkennän ajaksi, koska SNES käyttää Game Genien piiriä.


title: Super Nintendo Entertainment System

text: Kuten edeltäjänsä, SNES on nauttinut pitkää kulttisuosiota. Valmistuksen lopettamisen jälkeen se on menestynyt käytettyjen konsolien markkinoilla ja myöhemmin muun muassa PC:n konsoliemuloinnin parissa. Monet pelaajat löysivätkin konsolin vasta myynnin loppumisen jälkeen. SNES on käynyt läpi hyvin samankaltaisen henkiinheräämisen kuin edellinen konsoli.


title: Super Nintendo Entertainment System

text:
Emulointiprojektit alkoivat noin vuonna 1996 projekteilla kuten VSMC ja Super Pasofami.
Mikään näistä hankkeista ei kestänyt vuoteen 1998. Tänä aikana ilmestyivät Snes96 ja Snes97, joista myöhemmin tuli Snes9x. Toinen mainitsemisen arvoinen on SNEeSe, jota pidetään erittäin tarkkana mutta ominaisuuksiltaan rajoittuneena emulaattorina.


title: Super Nintendo Entertainment System

text: Vuoden 1998 alkupuolella SNES-harrastajat alkoivat ohjelmoida emulaattoria nimeltä ZSNES. Vuotta myöhemmin kilpailevan Snes9x:n kehitys sai alkunsa. Siitä lähtien nämä kaksi emulaattoria ovat tarjonneet eniten ominaisuuksia.


title: Super Nintendo Entertainment System

text: Symbianillekin on kehitetty SNES emulaattori VSun.


title: Super Nintendo Entertainment System

text: Nintendo pitää sekä NES:in että SNES:n digitoituja ROM-pelimoduuleja ja emulointia törkeänä piratismina. SNES:in ROMien käyttäjät perustelivat asiaa konsolin valmistuksen lopettamisella, pelimoduulien hauraudella (vaikkakin pelimoduulit ovatkin paljon kestävämpiä kuin optiset levyt) ja tiettyjen ulkomaisten pelien puutteella. Myöhemmin Nintendo on ollut asiassa vähemmän aktiivinen.


title: Super Nintendo Entertainment System

text: ROM-moduulitiedostoja löytyy yhä internetistä huolimatta Nintendon yrityksistä lopettaa niiden levitys. Konsolin tuotannon lopettamisen, käytettyjen laitteiden ja pelien markkinoiden hiivuttua ja Internetin nopean kasvun ansiosta tiedostojen etsimisestä on tullut helpompaa kuin mitä se oli SNES:n aikana. Useimmat ROM-sivustot tarjoavat tiedostoja SNES:lle.


title: ISO 3166

text: ISO 3166 on ISO-standardointijärjestön standardi, joka määrittää kansainvälisesti käytettävät koodit valtioille ja eräille muille alueille. Standardi koostuu kolmesta osasta, joista ensimmäinen käsittelee maakoodeja, toinen valtioiden osa-alueiden koodeja ja kolmas vanhentuneiden koodien korvaamista.


title: ISO 3166

text:
ISO 3166-1 sisältää valtioiden ja niihin verrattavien alueiden kaksikirjaimiset, kolmikirjaimiset ja numeeriset koodit. Kaksikirjaimisia koodeja käytetään muun muassa Internetin maakohtaisissa ylätason verkkotunnuksissa (eli niin sanotuissa domain-nimissä). Esimerkiksi suomalaisten varattavissa on .fi-loppuisia osoitteita.Valtio tai alue saa standardiin koodin, jos se on listattuna Yhdistyneiden kansakuntien julkaisussa "United Nations Terminology Bulletin Country Names"
tai YK:n tilastotoimiston julkaisussa "Country and Region Codes for Statistical Use".
Tullakseen listatuksi julkaisussa "Country Names" valtion pitää olla YK:n jäsen, jonkin YK:n erityisjärjestön jäsen tai osallistua Kansainvälisen tuomioistuimen toimintaan tuomioistuimen perussäännön mukaisesti.


title: ISO 3166

text: ISO 3166-2 sisältää valtioiden ensimmäisen aluehallintotason osa-alueiden koodit. Niiden alkuosana on kaksikirjaiminen ISO 3166-1 -maakoodi, jota seuraa yhdysviiva ja kirjaimista tai numeroista koostuva aluetunnus.


title: ISO 3166

text: ISO 3166-3 käsittelee käytöstä poistettujen ja toisessa merkityksessä uudelleen käyttöön otettujen kaksikirjaimisten ISO 3166-1 -maakoodien korvaamista silloin, kun niiden aiemmin tarkoittamaan alueeseen joudutaan nykyisin viittaamaan.


title: Capcom

text: Capcom on japanilainen videopelien kehittämiseen ja julkaisuun keskittynyt yritys. Yhtiön päämaja sijaitsee Japanin Osakassa.


title: Capcom

text: Vuonna 1979 on perustettu I.R.M Corporation tarkoituksena myydä "elektronisia pelilaitteita" kun taas "Capcom" perustetaan vuonna 1983 tarkoituksena myydä ohjelmia: perustamispäivä on toisinaan merkitty aikaisemman yhtiön perustamispäiväksi.


title: Capcom

text: Yhtiön tunnetuimpiin pelisarjoihin lukeutuvat:


title: Capcom

text: Näiden ohella Capcom on tehnyt lukuisia muita pelejä, kuten roolipelisarja "Breath of Fire", toimintapelit "Lost Planet" ja "Viewtiful Joe", rooli- ja toimintapeli "Chaos Legion", japanilaisiin myytteihin perustuva toimintapeli "Okami" sekä urheilupeli "Gold Medal Challenge".


title: Capcom

text: Vuonna 2008 "Street Fighter II" oli Capcomin eniten myynyt peli.


title: Capcom

text: Capcom on pitänyt lukuisia vanhoja pelisarjojaan hengissä, joidenkin mielestä jopa väkisin. Varsinkin "Mega Man" -pelit ovat kärsineet tästä, mutta jo aiemmin "Street Fighter 2" ehdittiin leimata Capcomin rahastusvälineeksi sen lukuisten päivitystä muistuttavien uusioversioiden takia.


title: Capcom

text: Tuoreempia kritiikin aiheita edustaa Capcomin toimintatapa liittyen maksulliseen lisäsisältöön. Esimerkiksi pelissä "Street Fighter X Tekken" on useita pelihahmoja jotka löytyvät jo pelilevyn sisältä valmiina, mutta ne eivät ole käytettävissä ennen maksua.


title: Capcom

text: Muu kritiikki liittyy pelien julkaisemiseen tai perumiseen. "Mega Man" -pelisarjan faniyhteisöt katsoivat tuomitsevasti pelin "Mega Man Legends 3" kehitystyön perumisen yllättäen. Toinen esimerkki on "Ace Attorney" -pelisarjaan kuuluvan pelin "Gyakuten Kenji 2":n julkaisematta jättäminen Japanin ulkopuolella.


title: Capcom

text: Capcom on ollut mukana myös elokuva-alalla, vaikka yhtiöllä ei ole varsinaista televisio- tai elokuvahaaraa. 1990-luvun taitteessa Capcom kehitti lukuisia Disney-hahmoihin pohjautuvia pelejä Nintendon ja Segan konsoleille. Capcomin pelien pohjalta tehdyistä elokuvista länsimaissa tunnetuimmat ovat "Street Fighter" (Columbia-Tristar (1994) sekä "Resident Evil" -elokuvasarja. Suurinta mainetta Capcom-elokuvat ovat ansainneet Japanissa, jossa laaja ja suosittu OVA-formaatti (Original Video Adapation) on ollut joillekin yhtiöille suoranainen kultakaivos. Erityisesti "Street Fighter" ja "Mega Man" -sarjojen pohjalta on tehty anime-elokuvia ja -sarjoja. Uusin Capcom-elokuva on "Gyakuten Saiban", joka perustuu "" -peliin.


Nestemäisellä metallilla jäähdytetty reaktori on ydinreaktori, jossa jäähdytysaineena käytetään nestemäistä metallia, yleensä natriumia, lyijyä tai elohopeaa. Natrium on näistä yleisin, mutta pulmallinen suuren kemiallisen reaktiivisuutensa vuoksi. Myös natriumin ja kaliumin eutektista seosta (NaK) on käytetty. Natrium myös tulee reaktorissa radioaktiiviseksi. Sen hyvänä puolena on korkea kiuhumispiste, joka mahdollistaa reaktorin toiminnan normaalissa paineessa. Natriumilla ja muilla nestemäisillä metalleilla on myös hyvä lämpökapasiteetti, mikä mahdollistaa kompaktit reaktorit.


title: Nestemäisellä metallilla jäähdytetty reaktori

text: Nestemäisellä metallilla jäähdytetyt reaktorit otettiin ensimmäisenä käyttöön ydinsukellusveneissä. Myös hyötöreaktorit jäähdytetään yleensä nestemäisellä metallilla.


title: Flyygeli

text: Flyygeli on piano, jonka kielet ja soittokoneisto ovat vaakasuorassa. Flyygelissä vasarat lyövät kieliin alakautta. Pystypianosta sen erottaa kielten asennon lisäksi myös muoto ( tarkoittaa siipeä) ja taffelipianosta muun muassa suurempi koko. Flyygelin päällä on avattava kansi, jonka asennolla voidaan säätää sointivoimaa. Kansi paljastaa avautuessaan kielet ja soittokoneiston.


title: Flyygeli

text: Flyygeli on suuremman kokonsa ja kehittyneemmän soittokoneistonsa vuoksi monipuolisempi ja hienostuneempi kuin tavallinen pystypiano. Siinä on fortessa eli voimakkaissa äänissä vahvempi, ja hiljaisissa sävyissä pehmeämpi ääni. Siksi sitä pidetään parempana konserttisoittimena. Kalliit ja kookkaat flyygelit eivät ole kovinkaan yleisiä kotisoittimina, mutta kotikäyttöön ja pienempiin tiloihin valmistetaan myös pienoisflyygeleitä.


title: Flyygeli

text: Tunnetuimpia flyygelivalmistajia ovat Steinway & Sons, J. Becker, Bösendorfer, C. Bechstein, Blüthner, Grotrian-Steinweg, Schimmel ja Yamaha. Muita valmistajia ovat esimerkiksi August Förster, Fazioli, Kawai, Samick ja Broadwood.


title: Victor II

text: Victor II (n. 1018 – 28. heinäkuuta 1057) oli paavina 13. huhtikuuta 1055 – 28. heinäkuuta 1057. Hänen oikea nimensä oli Gebhard ja hän oli syntyperältään Calwin, Tollensteinin ja Hirschnergin kreivi sekä sukua keisari Henrik III:lle. Hänen isänsä oli schwabenilainen paroni, kreivi Harwig von Calw. Victor vihittiin paaviksi Roomassa 13. huhtikuuta 1055, ja hän oli Hildebrandin uudistusajan paaveja.


title: Victor II

text: Regensburgin piispan Gebhardin, keisari Henrik III:n sedän, painostuksesta hänet nimitettiin 24-vuotiaana Eichstättin piispaksi. Asemassaan hän ajoi Henrikin etuja, ja hän nousi pian keisarin lähimpien neuvonantajien joukkoon. Henrik asetti hänet paaviehdokkaaksi Mainzissa syyskuussa 1054. Tätä olivat vaatineet Hildebrandin (myöhemmin paavi Gregorius VII) johtamat roomalaiset lähettiläät, joilla todennäköisesti oli tarkoituksena riistää keisarilta yksi tämän pätevimmistä kannattajista.


title: Victor II

text: Kesäkuussa 1055 Victor tapasi keisarin Firenzessä, jossa pidetyssä kirkolliskokouksessa vahvistettiin Leo IX:n tuomio kirkonmiesten avioliittoja, simoniaa ja kirkon omaisuuden katoamista kohtaan. Seuraavan vuonna hänet kutsuttiin keisarin luokse, ja hän oli Henrikin kanssa tämän kuollessa 5. lokakuuta 1056. Henrikin alaikäisen lapsen Henrik IV:n huoltajana ja keisarinna Agnes de Poitoun neuvonantajana Victorilla oli paljon valtaa, jota hän käytti rauhan ylläpitämiseksi keisarikunnassa ja paavin aseman vahvistamiseksi paronien pyrkimyksiä vastaan. Hän kuoli Arezzossa pian Italiaan paluunsa jälkeen 28. heinäkuuta 1057. Hänen seuraajansa oli Stefanus X.


title: Victor II

text: Victorin läheiset kannattajat halusivat kuljettaa hänen ruumiinsa haudattavaksi Eichstättiin, mutta ennen kuin he pääsivät kaupunkiin muutamat Ravennan asukkaat ottivat ruumiin haltuunsa ja hautasivat sen Santa Maria Rotondan kirkkoon, joka on myös Teoderik Suuren hautapaikka.


title: Svenska Teatern

text: Svenska Teatern on Helsingissä toimiva ruotsinkielinen teatteri. Teatterin rakennus sijaitsee Erottajalla Esplanadin puiston länsipäässä, Eteläesplanadi ja Pohjoisesplanadi -nimisten katujen välissä.


title: Svenska Teatern

text: Svenska Teaternilla on tätä nykyä kaksi näyttämöä, "Stora scenen" eli Suuri näyttämö ja "Miniscenen" eli Mininäyttämö. Suuremman näyttämön katsomoon mahtuu noin 500 henkeä ja pienemmän näyttämön katsomoon 127 henkeä. Teatterilla on kymmenkunta ensi-iltaa vuodessa, ja se tekee yhteistyötä monen kulttuurilaitoksen kanssa. Vakituista henkilökuntaa teatterilla on noin 80.


title: Svenska Teatern

text: Ruotsalaisen teatterin Mannerheimintien puoleinen julkisivu on valaistu eri värein meneillä olevan ohjelman mukaan vihreäksi (suomenruotsalainen draama), keltaiseksi (lasten ja nuorten näytelmät), punaiseksi (musiikkiteatteri) tai siniseksi (näytelmät maailmalta ja klassikot).


title: Svenska Teatern

text: Syksyllä 1825 alkoi "Helsingfors Theaterhus Bolag" -nimisen osakeyhtiön osakeanti, jolla kerättiin varoja uuteen puiseen teatteritaloon Helsingissä. Osakkeita merkittiin 141 kappaletta ja ne maksoivat 100 pankkoruplaa kappaleelta. Osakkeille suunniteltiin maksettavan 10 % vuosittainen osinko. Yhtiö oli yksi Suomen ensimmäisistä osakeyhtiöistä.


title: Svenska Teatern

text: Helsingin ensimmäinen teatterirakennus vihittiin käyttöön vuonna 1827. Kyseessä oli pieni puurakennus, joka sijaitsi keskellä Esplanadipuistoa hieman nykyistä idempänä. Rakennuksen oli suunnitellut arkkitehti Carl Ludvig Engel.


title: Svenska Teatern

text: Teatterin käyttöönoton yhteydessä teatterilla ei ollut omaa, vakituista näyttelijäkuntaa, mutta Helsingissä vieraili tuolloin useita kiertueella olevia teatteriryhmiä. Ne olivat useimmiten matkalla joko Pietariin tai Pietarista pois. Ennen teatterirakennusta nämä teatteriryhmät olivat esittäneet näytelmänsä vaatimattomissa tiloissa.


title: Svenska Teatern

text: Kun Helsingissä nyt oli oikea teatteri, teatterissa käynnistä tuli nopeasti suosittu ajanviete.


title: Svenska Teatern

text: Taloudellisesti teatteri menestyi hyvin. Vuosina 1828–1847 jaettu osinko ylitti osakkeiden nimellisarvon.


title: Svenska Teatern

text: Engelin suunnittelema teatterirakennus kävi pian ahtaaksi. 1840-luvulla jotkut osakkeenomistajat alkoivat ajaa uuden teatteritalon rakentamista kivestä. Ajatuksen kannattajat yrittivät hankaloittaa vanhan teatteriyhtiön toimintaa monin tavoin. Suojautuakseen hyökkäyksiltä yhtiö laati yhtiöjärjestyksen vuonna 1846. Kivitalon kannattajat jatkoivat toimiaan yhtiön purkamiseksi. Kotimaisen oopperan "Kaarle-kuninkaan metsästys" ensi-ilta 1852 johti siihen, että hanke sai tuulta purjeisiinsa. Uusi yhtiö "Nya Theaterhus-Bolaget" perustettiin 1858. Vanha yhtiö lakkautettiin kaksi vuotta myöhemmin sen jälkeen, kun uusi yhtiö oli lunastanut osake-enemmistön vanhasta yhtiöstä.


title: Svenska Teatern

text: Toinen teatterirakennus, joka sijaitsi nykyisen Svenska Teaternin paikalla Erottajalla, vihittiin käyttöön 28. marraskuuta 1860. Sen suunnitteli arkkitehti Georg Theodor Chiewitz ja se oli kivirakennus. Ensimmäinen rakennuksessa esitetty näytelmä oli Sakari Topeliuksen ja Fredrik Paciuksen "Kypron prinsessa".


title: Svenska Teatern

text: Uusi rakennus tuhoutui tulipalossa muutaman vuoden kuluttua. Jälleenrakennustyöt aloitettiin melkein heti, ja vuonna 1866 käyttöön vihittiin käyttöön rakennus, joka myöhemmin jäi ruotsinkieliseksi näyttämöksi nimellä Svenska Teatern. Rakennuksen suunnitteli venäläinen arkkitehti Nicholas Benois.


title: Svenska Teatern

text: Vuoteen 1887 saakka teatteria kutsuttiin Nya Teaterniksi eli Uudeksi teatteriksi, mutta suomenkielisen teatterin perustettua Helsinkiin uuden näyttämön vuonna 1872 nimeksi muutettiin Svenska Teatern.


title: Svenska Teatern

text: Svenska Teaternin laajennustyöt käynnistyivät vuonna 1935 Eero Saarisen ja Jarl Eklundin johdolla. Tällöin teatterin ulkoasua muokattiin perusteellisesti. Arkkitehti Benoisin 1860-luvulla luomat salonki ja lämpiö sekä rakennuksen pyöreä osa säilyivät lähes alkuperäisessä muodossa.


title: Svenska Teatern

text: 1900-luvun alussa, vielä ennen Suomen itsenäistymistä, teatterin taiteellinen johto koostui lähinnä ruotsalaisista. Myös suuri osa näyttelijöistä tuli Ruotsista. Virallinen päätös siitä, että teatterista tulisi suomenruotsalaisen yleisön kansallisnäyttämö tehtiin vuonna 1915. Teatteri siis suomenruotsalaistuisi, ja ammattitaitoisten näyttelijöiden pulaa helpottamaan perustettiin vuonna 1908 Svenska Teaterns elevskola, joka koulutti suomalaisia näyttelijöitä. Kun Suomen teatterikoulu 1979 muutettiin Teatterikorkeakouluksi, tämä koulu yhdistettiin siihen.


title: Svenska Teatern

text: Teatterissa tehtiin 2010–2012 peruskorjaus. Teatteri on uusi kantavia rakenteita lukuun ottamatta. Teatteriin tuli uusi Amos-näyttämö, joka on teknisesti hyvin monipuolinen, ja sinne saadaan avautumaan näkymä puistoon. Lavasteet siirretään paikalleen kokonaisina, ja esimerkiksi esirippu avautuu automatiikalla. Näyttämö on pyörivä, ja sen lattiassa on 16 hissiä. Istumapaikkojen määrä on lisääntynyt, sillä valaistustekniikka on siirretty pois salista. Kattomaalaukset ja sisustus on entistetty, ja vaatesäilytys on kaksinkertainen. Kahvilan nimi vaihtui Kafé Kafkasta Café Thaliaksi. Suunnittelijaksi tuli vuonna 2005 arkkitehti Stefan Ahlman. Kustannukset olivat 50 miljoonaa euroa.


Aalto-yliopiston taiteiden ja suunnittelun korkeakoulu (Aalto ARTS; , ) on yksi kuudesta Aalto-yliopiston korkeakoulusta. Se antaa opetusta arkkitehtuurin, muotoilun, audiovisuaalisen viestinnän, taidekasvatuksen ja taiteen aloilla. Alallaan Aalto-yliopiston taiteiden ja suunnittelun korkeakoulu on Pohjoismaiden suurin.


Aalto-yliopiston taiteiden ja suunnittelun korkeakoulussa opiskelee noin 1 900 opiskelijaa, joista 19 prosenttia on ulkomaalaisia.


title: Aalto-yliopiston taiteiden ja suunnittelun korkeakoulu

text: QS World University Rankings asetetti Aalto-yliopiston vuonna 2018 maailmanlaajuisesti sijalle 9 taide-ja muotoiluyliopistojen joukossa. Amerikkalainen aikakauslehti BusinessWeek sijoitti lokakuussa 2007 tekemässään vertailussa Taiteiden ja suunnittelun korkeakoulun maailman 60 parhaan luovan johtamisen koulutusta antavan oppilaitoksen luetteloon. Tulos perustui lehden haastatteleman 22 kansainvälisen panelistin arvioihin. Arvion pohjana oli valmistuneiden menestyminen yrityselämässä ja yritysten johtotasolla.


text: Aalto-yliopiston taideteollinen korkeakoulu (TaiK) ja Aalto-yliopiston insinööritieteiden korkeakouluun kuuluva arkkitehtuurin laitos yhdistyivät vuoden 2012 alussa. Uuden korkeakoulun nimeksi tuli "Aalto-yliopiston taiteiden ja suunnittelun korkeakoulu". Nimi ja varsinkin sen ensimmäinen suunniteltu englanninkielinen käännös ("Aalto University School of Arts and Creativity") herättivät huomattavaa vastustusta.


text: Entisen Taideteollisen korkeakoulun opetus järjestetään vuokratuissa tiloissa Hämeentiellä Arabiassa ja Taiteiden talossa Otaniemessä sekä Porin kampuksella. Arkkitehtiosasto sijaitsee osana entisen Teknillisen korkeakoulun päärakennusta Otaniemessä. Taiteiden ja suunnittelun korkeakoululle suunnitellaan rakennettavaksi uusi oma rakennus Otaniemeen, jonka arvioitiin vuonna 2012 valmistuvan vuonna 2015. Otaniemessä sijaitseva Arkkitehtiosasto joutui siirtymään vuosiksi 2012–2015 väistötiloihin Otakaari 1:n peruskorjauksen takia.


text: Korkeakoulussa on viisi laitosta.


text: Vuoteen 2010 saakka korkeakoulussa oli kuusi osastoa. Vuonna 2010 niiden määrä väheni nykyiseen, kun uudet median ja taiteen laitokset perustettiin. Taiteen laitos muodostettiin kuvataidekasvatuksen osastosta ja osasta visuaalisen kulttuurin osastoa, median laitos puolestaan yhdistämällä osa visuaalisen kulttuurin osastoa ja Medialaboratorio. Samalla osasto-nimestä korkeakoulun yksikkönä luovuttiin, ja siirryttiin laitos-nimeen, jotta Aalto-yliopiston rakenne olisi yhdenmukainen. Vuoden 2012 alussa Porin taiteen ja median laitos sulautui osaksi taiteen laitosta.


title: La Espero

text: La Espero (”Toivo”) on esperanton kehittäjän L. L. Zamenhofin kirjoittama runo, jota pidetään usein esperanton hymninä. Runo on esperantonkielinen ja sitä lauletaan usein Félicien Menu de Ménilin säveltämän musiikin tahdissa.


title: Åbo Underrättelser

text: Åbo Underrättelser on ruotsinkielinen sanomalehti, jonka levikkialuetta on koko Varsinais-Suomi, erityisesti Turku, Parainen Kaarina ja Kemiönsaari.


title: Åbo Underrättelser

text: Lehti jaetaan useamman kerran vuodessa peittojakeluna kaikkiin kaksikielisiin talouksiin Varsinais-Suomessa ja kaikkiin talouksiin Turun saaristossa.


title: Åbo Underrättelser

text: Åbo Underrättelserin ensimmäinen numero ilmestyi 3. tammikuuta 1824, ja se on siten Suomen vanhin yhä ilmestyvä sanomalehti. Lehden perustaja ja ensimmäinen päätoimittaja oli Christian Ludvig Hjelt. Nykyään lehteä julkaisee Förlags Ab Sydvästkusten.


title: Hufvudstadsbladet

text: Hufvudstadsbladet, lyh. HBL, on Suomen laajalevikkisin ruotsinkielinen sanomalehti. Helsingissä julkaistavassa lehdessä käsitellään koko maan asioita. Lehden päätoimittajana oli elokuuhun 2011 saakka Hannu Olkinuora. Häntä seurasi tehtävässä Ylestä siirtynyt Jens Berg, joka aloitti lokakuussa 2011. Lehti ilmestyy päivittäin, ja sen painettu levikki on noin 27 000. Vuodesta 2004 lähtien lehti on ollut tabloid-kokoinen. Lehden nimessä oleva sana "hufvud" kirjoitetaan yhä aiemman ruotsin oikeinkirjoitussäännöstön mukaan; nykyruotsin mukainen muoto olisi "huvud".


title: Hufvudstadsbladet

text:
"Hufvudstadsbladetin" perusti August Schauman vuonna 1864, ja lehden ensimmäinen numero ilmestyi 5. joulukuuta samana vuonna.
Aluksi lehti ilmestyi vain kuudesti viikossa, eikä sitä myyty irtonumerona. "Hufvudstadsbladetista" tuli jo 1800-luvun lopussa Suomen suurin päivälehti. Vuonna 1885 "Hufvudstadsbladet" myytiin Arthur R. Frenckellille, joka 1888 perusti oman kirjapainon. Vuonna 1896 se taas hankki haltuunsa Suomen ensimmäisen rotaatiopainon. Oma kirjapainoyhtiö "Hufvudstadsbladets Förlags- och Tryckeri Ab" perustettiin 1920.


title: Hufvudstadsbladet

text: Vuonna 1921 lehden osti Amos Anderson. Hän toimi lehden päätoimittajana vuosina 1922–45 ja hallituksen puheenjohtaja aina kuolemaansa asti vuoteen 1961. Amos Anderson määräsi omaisuutensa testamentissaan Konstsamfundet-säätiölle, joka on Andersonin poismenon jälkeen ollut "Hufvudstadsbladetin" pääomistaja.


title: Hufvudstadsbladet

text: "Hufvudstadsbladet" julkaisee myös kuuluisaa palstaa "Reuters ruta", jossa sen Kielitoimiston ruotsinkielisellä osastolla työskennellyt kirjoittaja Mikael Reuter kertoo ajankohtaisista suomenruotsin kielenhuoltoa koskevista asioista.


title: Panu Höglund

text: Panu Petteri Höglund (s. 17. marraskuuta 1966 Kalvola) on suomalainen verkkokirjoittaja ja suomentaja. Hän kirjoitti blogia Plaza-portaaliin 2006–2013.


title: Panu Höglund

text: Panu Höglund on kasvanut Varkaudessa ja opiskellut kemiaa Åbo Akademissa ennen siirtymistään kielten opiskelijaksi. Hän on kääntänyt neljä Einar Kárasonin romaania islannista suomeksi.


title: Panu Höglund

text: Höglund on osallistunut iirinkielisyysliikkeen toimintaan. Iirin kieltä Höglund on opiskellut National University of Irelandissa University College Galwayssa vuosina 1998–1999. Hän osallistui vuosina 2003–2004 Stádas-kampanjaan aloittamalla sitä tukevan verkkovetoomuksen Suomessa. Vuonna 2009 Michael Eversonin Evertype-kustantamo julkaisi hänen iirinkielisen proosaniteensä "Sciorrfhocail".


title: Pyhäjärvi Ul

text: Pyhäjärvi Ul oli Uudellamaalla sijainnut Suomen kunta. Nykyisin alue on osa Karkkilan kaupunkia. Kunnan nimen lopussa ollut tunnus Ul tarkoittaa Uudenmaan lääniä, sillä Suomessa oli ennen myös kaksi muuta Pyhäjärvi-nimistä kuntaa: Pyhäjärvi Ol. Oulun läänissä sekä Pyhäjärvi Vpl Viipurin läänissä.


title: Pyhäjärvi Ul

text: Pyhäjärven naapurikuntia olivat Karkkila, Vihti, Loppi, Tammela ja Pusula..


title: Pyhäjärvi Ul

text: Pyhäjärven alue kuului 1300-luvulla Janakkalan ja Lohjan seurakuntien raja-alueeseen. Vuonna 1507 Pyhäjärven alue tuli kuulumaan Lohjan seurakunnasta erotettuun Vihdin seurakuntaan.


title: Pyhäjärvi Ul

text: Pyhäjärvestä tuli Vihdin seurakunnan kappeliseurakunta vuonna 1654. Paikkakunta tunnettiin alkujaan Pahajärvenä. Nimi vakiintui Pyhäjärveksi 1600-luvun lopulla tai 1700-luvulla.


title: Pyhäjärvi Ul

text: Pyhäjärvestä päätettiin muodostaa itsenäinen seurakunta keisarillisen senaatin päätöksellä vuonna 1861, mutta ero toteutui vasta 1869. Vuoden 1865 kunnallisasetuksen perusteella Pyhäjärvi aloitti toimintansa kuntana vuonna 1868.


title: Pyhäjärvi Ul

text: Pyhäjärven keskustasta muodostettiin Karkkilan kauppala vuonna 1932. Pyhäjärven kunta liitettiin Karkkilan kauppalaan vuonna 1969. Kunta ja kauppala olivat tähän asti kuuluneet Pyhäjärven seurakuntaan, jonka nimi vaihtui kuntaliitoksen yhteydessä Karkkilan seurakunnaksi. Kauppalasta tuli kaupunki vuonna 1977. Vaskijärvi, Ahmoo, Tuorila, Karkkila, Vattola, Haavisto, Vuotinainen, Järvenpää, Siikala ja Nyhkälä.


title: Pyhäjärvi Ul

text: Vuoden 1960 taajamarajauksen mukaan Uudenmaan läänin Pyhäjärven taajamat olivat Ahmo (488 asukasta) ja Tuorila (395 asukasta). Kumpikin taajama sijaitsi osittain Karkkilan puolella, ja vastaavasti osa Karkkilan Nahkion ja Vattolan taajamista ulottui Pyhäjärven puolelle.


title: Vapaapaini

text: Vapaapaini on kansainvälisen painiliiton Filan alainen olympialaji. Maailmalla vapaapaini on olympialaisissa kilpailtavista painimuodoista kreikkalais-roomalaista painia suurempi laji. Esimerkiksi Yhdysvalloissa, Iranissa, Turkissa ja entisissä Neuvostoliiton maissa on jokaisessa miljoonia vapaapainin harrastajia.


title: Vapaapaini

text: Pistelasku ja säännöt ovat samat kuin kreikkalais-roomalaisessa eli ranskalaisessa painissa paitsi sallittuja myös otteet jaloista ja jaloilla. Lisäksi vapaapainissa clinch-ote tapahtuu vasta jos kumpikaan painijoista ei ole suorittanut pisteitä ennen 2 minuutin pituisen erän loppua.


title: Vapaapaini

text: Clinch-ote tapahtuu niin että tuomari valitsee arpomalla ottelijan joka saa ottaa kahdella kädellä otteen vastustajan polven ympäriltä. Vastustajan jalka pitää olla tässä tilanteessa painimaton keskiympyrä sisällä. Jos otteen ottanut painija ei suorita pistettä 30 sekunnin sisällä niin toinen painija saa pisteen ja voittaa erän.Naispaini on naisten harjoittamaa painia. Lajin kattojärjestö on kansainvälinen painiliitto UWW. Naispainin säännöt muistuttavat sääntöjä miesten vapaapainissa, kuitenkin kokonelson-ote on kielletty parterre- sekä pystyasennossa. Kansainvälisellä tasolla aikuiset painivat kahdeksassa painoluokassa, jotka ovat 48 kg, 53 kg, 55 kg, 58 kg, 60 kg, 63 kg, 69 kg ja 75 kg. Olympialaisissa painitaan kuudessa painoluokassa: 48 kg, 53 kg, 58 kg, 63 kg, 69 kg ja 75 kg.


title: Vapaapaini

text: Naispaini oli ensimmäisen kerran olympialaisten ohjelmassa 2004 Ateenan kisoissa, jolloin painittiin neljässä painoluokassa. Ensimmäiset MM-kilpailut järjestettiin vuonna 1987 Norjan Lorenskogissa.


title: Vapaapaini

text: Suomalaisista naispainijoista Tiina Ylinen ja Sarianne Savola ovat voittaneet EM-pronssia. Petra Olli saavutti nuorten olympiapronssia alle 46-kiloisten tyttöjen sarjassa Singaporessa 2010.


title: Vapaapaini

text: Yhdysvalloissa harrastetaan kouluissa folk-style painia, joka on hyvin samantapaista kuin kansainvälinen olympiakisojen vapaapaini. Koulupainia on kuitenkin tehty vieläkin riskittömämmäksi. Siinä on kielletty muun muassa laajakaariset heitot. Lisäksi suurimmat erot pistelaskussa ovat siltatilanne ja alta vastustajan otteesta irrottautuminen. Siltatilanteessa tulee pisteitä sen mukaan, kuinka kauan ottelija pitää vastustajaa siltatilanteessa. Mattopainissa alla olevaa hyvitetään, jos hän vapautuu otteesta ja pääsee ylös.


title: Vaskijärvi (kylä)

text: Vaskijärvi on Karkkilan kaupungissa sijaitseva kylä. Vaskijärvi on Karkkilan kaupungin vanhin kylä, joka sijaitsee muinaisen Meritien varrella Lopen rajan tuntumassa. Kylän vanhoja kantatiloja ovat: Penttilä ja Heikkilä (R:no 1), Manni (R:no 2), Ali- ja Yli-Klemola (R:no 3) ja Paanu (R:no 4). Uudistiloja ovat: Hongisto (R:no 5), Lähteenoja (R:no 6) ja Lempistönmaa (R:no 7).


title: Vaskijärvi (kylä)

text:
Vaskijärvelle perustettiin tammikuussa 2005 kyläyhdistys, jonka nimeksi Pohjanpirtillä, Karkkilassa, pidetty kyläkokous valitsi Vaskijärveläiset ry. Ehdolla oli lukuisia nimiä. Valittua nimeä ehdotti Marja Ohra-aho. Vaskijärveläiset ry:n ensimmäiseksi puheenjohtajaksi valittiin Risto Mansikkamäki. Kyläyhdistyksen jäseneksi voivat hakeutua kaikki kylän kehittämisestä ja yhteistoiminnan edistämisestä kiinnostuneet henkilöt. Kannatusjäseneksi voi liittyä myös yritys tai yhdistys. Vaskijärveläiset ry toteuttaa kyläsuunnitelmaa, joka on luettavissa heidän internetsivulta.
Muita Vaskijärvellä toimivia yhdistyksiä: Vaskijärven Hirvimiehet ry, Vaskijärven Martat ry ja Vaskijärven Vastus ry. Lisäksi toimii Vaskijärven osakaskunta.


title: Turun Sanomat

text: Turun Sanomat on vuonna 1904 perustettu suomalainen poliittisesti sitoutumaton sanomalehti, jonka levikkialuetta on Varsinais-Suomi. Lehteä julkaisee TS-Yhtymä. "Turun Sanomat" on Suomen kolmanneksi suurin seitsenpäiväinen päivälehti. Levikki oli vuonna 2018 54 985 kappaletta ja vuonna 2013 94 185. Lukijoita lehdellä oli vuoden 2012 lopulla arviolta 224 000. Lehden vastaavana päätoimittaja on Kari Vainio. Lehden tunnuslause on "Pienistä iloista suuriin uutisiin". Sen logossa on teksti "Turun Sanomat" kirjoitettuna fraktuuralla.


title: Turun Sanomat

text: Lehden perusti asianajaja Antti Mikkola, joka toimi myös "Turun Sanomien" ensimmäisenä päätoimittajana. "Turun Sanomien" ensimmäinen lehti julkaistiin sunnuntaina 1. tammikuuta 1905. Lehden alkutaipaleella kilpailu oli kovaa, koska Turussa julkaistiin tuolloin kolmea muutakin suomenkielistä sanomalehteä. Sadantuhannen kappaleen levikin lehti saavutti vuonna 1968. "Turun Sanomat" irtautui poliittisista kytkennöistä ja julistautui riippumattomaksi vuonna 1961. Siihen asti lehti oli ollut Suomen Kansanpuolueen (ja sen edeltäjän, Kansallisen Edistyspuolueen) äänenkannattaja korostaen erityisesti liberaaleja arvoja.


title: Turun Sanomat

text: "Turun Sanomat" otti ensimmäisenä lehtenä Suomessa käyttöön tietokoneladonnan IBM System/360 -koneella vuonna 1964.


title: Turun Sanomat

text: Lehden paino sijaitsee Artukaisissa. Lehteä julkaisee Ketosen suvun omistama TS-Yhtymä. "Turun Sanomissa" on joka viikko eri kategorioihin ja asioihin liittyviä teemasivuja sekä liitteitä. Lehden nettisivut on yksi Varsinais-Suomen tavoittavimmista verkkomedioista.Vuoden 2012 presidentinvaaleissa "Turun Sanomat" omistava TS-yhtymä Oy tuki kokoomuksen Sauli Niinistön kampanjaa 5 000 eurolla.


title: Tallink

text: AS Tallink Grupp on virolainen varustamoyhtiö, joka harjoittaa matkustaja- ja tavaraliikennettä pohjoisella Itämerellä. Lisäksi yhtiöllä on hotelleja ja kauppatoimintaa. Yhtiö liikennöi laivareiteillä Helsinki–Tallinna, Tallinna–Tukholma, Paldiski–Kapellskär ja Riika–Tukholma. Lisäksi konsernin tytäryhtiöt, suomalainen Tallink Silja Oy ja ruotsalainen Tallink Silja AB, liikennöivät Silja Linen tuotemerkillä neljällä aluksella Helsinki–Tukholma- ja Turku–Tukholma-reittejä. Yhtiön laivasto käsittää kaikkiaan 14 alusta. AS Tallink Grupp on listattu Tallinnan pörssissä. Tallink listautui Helsingin pörssiin 3. joulukuuta 2018.


title: Tallink

text: Joulukuussa 2017 MTV Uutiset uutisoi Tallinkin omistajan mahdollisesti vaihtuvan.


title: Tallink

text: Tallink Gruppin liikevaihto on runsaat 900 miljoonaa euroa. Tulot koostuvat suurimmalta osin ravintola- ja kauppatoiminnasta (53 % vuonna 2014), matkustajien kuljettamisesta (25 %), tavaran kuljettamisesta (11 %), laivojen vuokrauksesta (5 %) sekä hotellitoiminnasta (2 %). Tallink kuljettaa vuosittain noin yhdeksän miljoonaa matkustajaa.


title: Tallink

text: Nykyiseksi Tallinkiksi kehittyneen laivayhtiön historia voidaan jäljittää vuoteen 1965, kun neuvostoliittolainen valtiollinen varustamo Estonian Shipping Company (ESCO) aloitti matkustajaliikenteen Helsingin ja Tallinnan välillä "M/S Vanemuinella". Säännöllinen ympärivuotinen liikenne aloitettiin vuonna 1968 "M/S Tallinn" -aluksella, joka palveli reitillä kunnes se korvattiin 1980 uudella "M/S Georg Otsilla".


title: Tallink

text: Toukokuussa 1989 ESCO muodosti yhdessä suomalaisen Palkkiyhtymä Oy:n kanssa tytäryhtiön nimeltään Laevandusühisettevõte Tallink. Saman vuoden joulukuussa ESCO ja Palkkiyhtymä ostivat "M/S Scandinavian Sunin" SeaEscapelta ja laiva aloitti liikenteen Helsinki–Tallinna-reitillä tammikuussa 1990 "M/S Tallinkina". Myöhemmin samana vuonna rahtilaiva "M/S Transestonia" liittyi "M/S Tallinkin" seuraan Helsinki–Tallinna-reitille ja Tallink vakiintui sekä yhtiön, että tärkeimmän laivan nimenä. Samaan aikaan ESCO liikennöi yhä "Georg Otsilla" samalla reitillä kilpaillen pohjimmiltaan oman tytäryhtiönsä kanssa. Tämä ristiriita poistui syyskuussa 1991, kun "Georg Ots" vuokrattiin Tallinkille. Helsinki–Tallinna-reitin matkustajamäärät kasvoivat tasaisesti 1990-luvun alkuvuosina, ja talvesta 1992 talveen 1995 Tallink vuokrasi Irish Ferries -varustamolta "M/S Saint Patrick II" -laivan kasvattamaan reitin kapasiteettia.


title: Tallink

text: Tallinkista tuli kokonaan virolainen yhtiö vuonna 1993, kun Palkkiyhtymä myi osakkeensa sekä Tallink-yhtiöstä että "M/S Tallinkista" ESCO:lle. Tällä kertaa muut yhtiöt panivat toimeen oman tuottoisan Helsinki–Tallinna-liikenteen, näin teki muun muassa Estonian New Line, jonka omisti tallinnalainen Inreko. ESCO ja Inreko eivät nähneet keskinäisessä kilpailussa järkeä, ja tammikuussa 1994 Inreko Laeva AS yhdistettiin AS Ermineen. Tallink jäi markkinointinimeksi yhtiön laivoille.


title: Tallink

text: Myöhemmin samana vuonna Inreko osti "M/S Nord Estonia" -laivan Estlinelta, joka oli ESCO:n ja ruotsalaisen Nordström & Thulin Ab:n tytäryhtiö. Laiva nimettiin uudelleen "M/S Vana Tallinniksi" ja asetettiin Tallinkin Helsinki–Tallinna-liikenteeseen. Inreko toi laivojen seuraksi kaksi nopeaa kantosiipialusta. "H/S Liisan" ja "H/S Lauran", jotka palvelivat "Tallink Express" -nimen alla. Vuonna 1994 Tallink yritti myös ensi kerran liikennettä Virosta Saksaan kahdella vuokratulla autolautalla "M/S Balanga Queenilla" ja "M/S Ambassador II:lla", jotka asetettiin reitille Helsinki–Tallinna–Travemünde.


title: Tallink

text: Syyskuussa 1994 AS Erminen toiminta jaettiin kahdeksi yhtiöksi, toinen huolehti Saksan liikenteestä, joka pian lopetettiin, ja toinen, AS Hansatee, otti huolehtiakseen Helsinki–Tallinna-liikenteestä ja Tallinkin nimestä. ESCO oli selvästi hallitseva osakas Hansateessa, sillä se omisti 45 prosenttia osakkeista, kun taas Inreko omisti vain 12,75 prosenttia loppujen 42,25 prosentin kuuluessa virolaiselle Ühispankille.


title: Tallink

text:
Vuonna 1995 Hansatee toi ensimmäisen suuren autolautan Helsinki–Tallinna-liikenteeseen, kun se vuokrasi "M/S Mare Balticumin" Estlinelta ja nimesi sen uudelleen "M/S Meloodiaksi". ESCO:n ja Inrekon välisten kiistojen seurauksena (merkittävin oli "M/S Vana Tallinnin" vuokrahintakiista) Inreko myi osakkeensa AS Hansateesta ESCO:lle joulukuussa 1996. Samaan aikaan Inreko myi "Tallink Express" -kantosiipialukset virolaiselle Linda Linelle, ja alkoi liikennöidä "Vana Tallinn" -laivalla Helsinki–Tallinna väliä nimellä TH Ferries.Toinen suuri autolautta tuotiin Tallinkin liikenteeseen 1997, kun yhtiö vuokrasi "M/S Normandyn" Stena Linelta. Korvatakseen myymänsä kantosiipialukset Hansatee osti toukokuussa 1997 uuden katamaraanin, joka nimettiin "M/S Tallink Expressiksi". Tähän aikaan oli selvää, että Helsinki–Tallinna-liikenteeseen tarvittiin kaksi suurta autolauttaa, ja kun "Normandyn" vuokra-aika päättyi joulukuussa 1997, Tallink osti Stena Linelta "M/S Lion Kingin", joka saapui liikenteeseen helmikuussa 1998 nimenään "M/S Fantaasia". Saman vuoden heinäkuussa Tallink osti rahtilaiva "M/S Kapellan", joka avasi reitin Paldiski–Kapellskär, joka oli Tallinkin ensimmäinen reitti Ruotsiin. Lokakuussa 1997 myytiin "M/S Tallink", joka ei enää täyttänyt silloisia turvallisuusmääräyksiä. Kaksi kuukautta myöhemmin Hansatee osti ensimmäisen autoja kuljettavan pika-aluksensa, "HSC Tallink AutoExpressin".
Vuonna 2000 ESCO:sta oli tullut Estlinen ainoa omistaja, ja joulukuussa 2000 Estlinen kaksi lauttaa "M/S Regina Baltica" ja "M/S Baltic Kristina" vuokrattiin Hansateelle. Samalla Tallinnan ja Tukholman välistä reittiä alettiin markkinoida osana Tallinkia. Muutamaa kuukautta aiemmin, elokuussa 2000, Hansatee oli tilannut ensimmäisen uudisrakennuksensa suomalaiselta Aker Finnyards -telakalta. Kesäkuussa 2001 Tallink osti "HSC Tallink AutoExpress 2:n", vaikka seuraavassa kuussa Estline julistettiin konkurssiin.


title: Tallink

text: Vuonna 2002 AS Hansatee muutti nimensä AS Tallink Gruppiksi, ja saman vuoden toukokuussa yhtiölle luovutettiin uusi 2 500 matkustajaa kuljettava risteilylautta "M/S Romantika", joka asetettiin Helsingin ja Tallinnan väliseen liikenteeseen. Saman vuoden marraskuussa vanha "M/S Georg Ots" myytiin Venäjän hallitukselle. Vuonna 2004 kolme uutta laivaa liitettiin Tallinkin laivastoon, "HSC Tallink AutoExpress 3", "HSC Tallink AutoExpress 4" ja "Romantikan" sisaralus "M/S Victoria I". Se asetettiin Tallinna–Tukholma-reitille korvaamaan "M/S Fantaasia", joka samalla aloitti uuden reitin Helsinki–Tallinna–Pietari. Tämä reitti osoittautui kuitenkin kannattamattomaksi ja lopetettiin tammikuussa 2005. Myöhemmin samana vuonna Tallink tilasi sisaraluksen "M/S Galaxylle" ja nopean aluksen, "M/S Starin" Aker Finnyardsilta. Samoin tilattiin "M/S Superstar" italialaiselta Fincantieri-telakalta. Samana vuonna, 9. joulukuuta, Tallink listattiin Tallinnan pörssiin.


title: Tallink

text: Vuonna 2006 Tallink hankki Superfast Ferries -yhtiön Itämeren liikenteen ja avasi reitin Riian ja Tukholman välillä "M/S Fantaasialla", joka muutaman kuukauden kuluttua korvattiin "M/S Regina Balticalla". Samana vuonna se otti vastaan uuden "M/S Galaxyn", joka korvasi "Romantikan" Helsinki–Tallinna-reitillä; Romantika siirtyi Tallinna–Tukholma-reitille. Muutamaa kuukautta myöhemmin Tallink osti kilpailijansa Silja Linen Sea Containers -yhtiöltä. Lokakuussa 2006 yhtiö ilmaisi kiinnostuksensa tehdä tarjous liikennöimisestä autolautoilla valtion avustamilla reiteillä Gotlannin ja Ruotsin mannermaan välillä vuosiksi 2009–2015.


title: Tallink

text: Vuoden 2007 alusta aiemmat "Superfast"-laivat siirrettiin Tallinkin nimen alle ja niiden reitiksi vaihtui Tallinna–Helsinki–Rostock. Samaan aikaan "M/S Meloodia" vuokrattiin Baleaareille Espanjaan kymmeneksi kuukaudeksi. Huhtikuussa 2007 yhtiö tilasi kolmannen "Galaxy"-luokan risteilylautan Aker Yardsilta.


title: Tallink

text: Kesäaikaan Tallinkilla oli käytössä neljä nopeaa pika-alusta, "AutoExpressiä", ja päivittäin Helsinki–Tallinna-reitillä oli kymmenkunta edestakaista vuoroa. Ylitysaika oli tunti neljäkymmentä minuuttia.


title: Tallink

text: Saadakseen nopean ja tuulisemmassakin säässä sujuvan liikennöinnin Tallinnaan ympäri vuoden, Tallink rakennutti itselleen kaksi suurta nopeaa alusta "AutoExpressien" korvaajiksi. "HSC Tallink AutoExpress" myytiin vuonna 2006 Espanjaan, vuonna 2007 "HSC Tallink AutoExpress 3" myytiin Jordaniaan ja "HSC Tallink AutoExpress 4" puolestaan Kreikkaan. Myöhemmin samana vuonna "HSC Tallink AutoExpress 2" vuokrattiin Venezuelaan vuoteen 2009 asti, jonka jälkeen kyseinen varustamo osti aluksen itselleen.


title: Tallink

text: Maaliskuussa 2008 varustamo kertoi aloittavansa 30 henkilön irtisanomiset varustamon taloushallinnosta ja kirjanpidosta Turun toimipisteessä. Varustamolle jäi Turkuun tietohallinto, terminaali ja cargo. Tallink Silja kertoi työllistävänsä irtisanomisten jälkeen Turussa satakunta työntekijää. Myöhemmin maaliskuussa 2008 yhtiön varausjärjestelmästä löytyi ohjelmistovirhe, jonka seurauksena asiakkaat saivat tahtomattaan satunnaisen käyttäjän yhteystietoja.


title: Tallink

text: 8. huhtikuuta 2008 varustamolle luovutettiin toinen nopeakulkuinen autolautta Helsingin ja Tallinnan väliseen liikenteeseen. Uusi, Italiassa rakennettu "M/S Superstar" alkoi edellisenä vuonna luovutetun "M/S Starin" ohella liikennöidä kahden tunnin mittaista reittiä Suomenlahden halki. Superstarin säännöllinen liikenne alkoi 21. huhtikuuta 2008. Huhtikuussa 2008 Tallink ilmoitti ostaneensa Pirita Top Spa -hotellin hieman Tallinnan keskustan ulkopuolelta. Hotellin nimi pysyi samana, mutta Tallink alkoi myydä sitä oman Tallink Hotels -hotelliketjunsa alaisena. Syyskuussa 2008 Tallink Hotels -ketju sai uuden lisäyksen, kun Tallinnan keskustassa sijainnut Reval Inn Tallinn -hotelli siirtyi Tallink Hotelsin alaisuuteen uudella nimellä Tallink Express Hotel.


title: Tallink

text: Tallinkin taksitoiminta Tallinnassa alkoi 26. toukokuuta 2008. Yhtiön mukaan se teki uuden aluevaltauksen parantaakseen taksitoiminnan laatua kaupungissa. Alussa reilut 50 uutta keltaista taksia noudattivat kaikki yhtenäistä Tallink Takso -brändiä, kuljettajien työasusteet mukaan lukien. Kuljettajia on koulutettu asiakaspalvelutaidoissa. Syksyllä 2008 autojen lukumäärä nousi sataan taksiin.


title: Tallink

text: 10. heinäkuuta 2008 luovutettiin varustamolle risteilylautta "M/S Baltic Princess". Viisi päivää myöhemmin "Baltic Princess" aloitti risteilyliikenteen Helsingin ja Tallinnan välillä, korvaten sillä noin kahden vuoden ajan toimineen "Galaxyn". Myöhemmin loppukesästä Tallinkin ja Viron merimiesten liiton EMSAn kiistat jännittyivät tunnin mittaiseksi varoituslakoksi, joka toteutettiin 4. elokuuta. Tallinkin työntekijöiden ja EMSAn vaateena oli uusi työehtosopimus, joka sisältäisi tuntuvan palkankorotuksen työntekijöille. Loppuvuodesta 2008 huhuttiin Viron lehdistössä Tallinkin hankkivan Viron kansallisen lentoyhtiö Estonian Airin omistukseensa, mutta Tallink kiisti väitteet.


title: Tallink

text: Huhtikuussa 2007 Aker Yardsilta tilattu alus, joka sai nimekseen "M/S Baltic Queen", luovutettiin STX Europen Rauman telakalta 16. huhtikuuta 2009 Tallink High Speed Line Ltd -yhtiölle. "Baltic Queenin" reitiksi tuli Tallinna–Maarianhamina–Tukholman. Aloitettuaan liikenteen 24. huhtikuuta 2009 se korvasi linjalla jatkavan "Victoria I:n" silloisen linjaparin, "Romantikan". "Baltic Queen" oli uudisrakennusohjelman viimeinen alus, jonka jälkeen Tallinkin johto ilmoitti seuraavan tehtävän olevan kannattavuuden parantaminen. "Romantika" siirrettiin myöhemmin Riian-linjalle. "Romantikan" liikenteen alkaessa 8. toukokuuta. "M/S Silja Festivalin" aiempi linjapari "Regina Baltica" makuutettiin Riiassa.


title: Tallink

text: Maailmanlaajuisen taloustaantuman vuoksi Tallink joutui uudelleenjärjestämään lainojaan loppuvuonna 2009, kun yhtiön taloustilanne heikkeni äkkiä. 18,5 miljardin Viron kruunun velkalastissa seilannut yhtiö sai sovittua rahoittajapankkiensa kanssa, että se maksaa lainojensa lyhennyksiä ainoastaan I. ja IV. kvartaalien aikana vuosina 2009–2011. Vuodesta 2011 lainanmaksuohjelmaa on määrä kiristää takaisin. Lainanmaksujen lykkääntymisen ehtoina oli rankka pankkien holhous, jonka mukaan Tallink ei muun muassa saa maksaa osinkoja, tehdä investointeja tai allekirjoittaa liiketoiminnan ulkopuolisia sopimuksia pankkien tietämättä. Tehostaakseen liiketoimintaansa Tallink Silja irtisanoi Suomesta 77 ihmistä, sekä leikkasi yhtiön johdon palkkoja 20 prosentilla. Myös muissa yksiköissä ja Viron maatoiminnoissa toteutettiin palkkojen leikkauksia.


title: Tallink

text: Keväällä 2010 Tallink Hotels -ketju laajeni Riikaan, jossa se avasi kaupungin keskustassa 15. huhtikuuta 2010 uuden Tallink Hotel Rigan. Euroopan tuhkapilvikaaoksen velloessa huhtikuun lopulla 2010, käynnistettiin uudelleen jo liki neljä kuukautta hiljaiseloa elänyt Rostockin-linja.


title: Tallink

text: Marraskuussa 2012 Tallink ilmoitti vaihtavansa "Silja Europan" ja "Baltic Princessin" reittejä keskenään. Silja Europa aloitti Helsinki-Tallinna-reitillä 23. tammikuuta 2013 ja Baltic Princess Turku-Tukholma reitillä 1. helmikuuta 2013. Tallinkin mukaan laivanvaihdon päällimmäisenä syynä oli Baltic Princess -laivan pienempi polttoaineenkulutus verrattuna Silja Europaan.


title: Tallink

text: Huhtikuussa 2013 Tallink ilmoitti ostaneensa "M/S Isabellan" kilpailijaltaan Viking Lineltä. Alus nimettiin uudelleen "Isabelleksi" ja se korvasi "M/S Silja Festivalin" Tukholma–Riika-reitillä. "Silja Festival" vuokrattiin Kanadaan keväällä 2014 ja myytiin Italiaan keväällä 2015.


title: Tallink

text: Heinäkuussa 2014 Tallink ilmoitti vuokraavansa Silja Europan Bridgemans Services Ltd -yritykselle Australiaan majoituslaivaksi 7. elokuuta 2014 alkaen. Tallink yritti myydä Silja Europaa koko vuokrauksen ajan, mutta epäonnistui. Laivan vuokrasopimus päättyi 30. joulukuuta 2015.


title: Tallink

text: Joulukuussa 2014 Tallink ilmoitti tilaavansa Meyer Turun telakalta uuden matkustaja-autolautan vuodeksi 2017.


title: Tallink

text: Silja Europa palasi takaisin Suomeen 8. helmikuuta 2016 ja aloitti uudelleen liikennöinnin Helsinki–Tallinna-välillä 13. maaliskuuta 2016. Lokakuussa 2016 Tallink ilmoitti investoivansa 16 miljoonaa euroa Silja Europa -laivan korjauksiin ja uudistuksiin, jotka valmistuivat 12. joulukuuta 2016. Baltic Queen siirtyi takaisin Tukholman–Tallinnan reitille 13. joulukuuta 2016.


title: Tallink

text: Uusi alus, jonka Tallink oli tilannut 2014, valmistui aikataulussa vuoden 2017 alussa, ja se asetettiin Helsinki–Tallinna-reitille M/S Superstarin tilalle, jonka Tallink oli myynyt jo vuonna 2015, mutta vuokrannut siihen asti kunnes uusi alus, joka sai nimekseen "M/S Megastar" valmistui telakalta. Tallinkilla oli optio myös Megastarin sisaraluksesta, mutta jätti sen käyttämättä. Yhtenä mahdollisena syynä pidetään sitä, että Tallink ei saanut myytyä M/S Silja Europaa.


title: Tallink

text: Yhtiö allekirjoitti lokakuussa 2018 sopimuksen uudesta pika-aluksesta. Alus rakennetaan Rauman telakkalla ja sen on tarkoitus aloittaa liikennöinti loppuvuodesta 2020.


title: Tallink

text: Matkustaja-alukset:


title: Tallink

text: Rahtialukset:


title: Münster

text: Münster on kaupunki Saksassa, Nordrhein-Westfalenin osavaltion pohjoisosassa. Sitä pidetään Westfalenin alueen kulttuurikeskuksena. Vuoden 2011 väestönlaskennassa siellä oli 289 576 asukasta.


title: Münster

text: Kaupungin nimi tulee latinan luostaria tarkoittavasta sanasta "monasterium", joka viittaa Kaarle Suuren vuonna 793 perustamaan Münsterin hiippakuntaan. Keskiajalla Münster oli yksi hansaliiton johtavia jäseniä. Vuonna 1534 anabaptistit kapinoivat Münsterin kapinassa osana reformaatiota ja perustivat valtion, joka otti käyttöön yhteisomistuksen ja moniavioisuuden. Kapinaa kesti 16 kuukautta, ennen kuin kaupunki vallattiin takaisin ja kapinalliset kidutettiin kuoliaiksi.


title: Münster

text: Kolmikymmenvuotisen sodan päättänyt Westfalenin rauha solmittiin Münsterissä 1648 ja kaupunki määrättiin katolilaiseksi. Vuonna 1802 Preussi valloitti kaupungin Napoleonin sotien aikana ja siitä tuli Preussin Westfalenin provinssin pääkaupunki vuonna 1815.


title: Münster

text: Toisessa maailmansodassa Münster tuhottiin lähes kokonaan pommituksissa, mutta se rakennettiin sodan jälkeen vanhaa jäljentämällä.


title: Neuss

text: Neuss on kaupunki Saksassa, Nordrhein-Westfalenin osavaltiossa. Se sijaitsee Reinin rannalla vastapäätä Düsseldorfia. Vuoden 2011 väestönlaskennassa siellä oli 150 568 asukasta,


title: Neuss

text: Neussin perustivat roomalaiset vuonna 16 eaa. etuvartioksi ("castellum") Rein- ja Erftjokien yhtymäkohtaan. Se tunnettiin nimellä "Novaesium". Se on Augsburgin ("Augusta Vindelicorum") ja Trierin ("Augusta Treverorum") ohella yksi Saksan kolmesta vanhimmasta roomalaisasutuksesta.


title: Neuss

text: Keskiajalla Neuss kasvoi hyötyessään sijainnistaan Reinin ylityspaikalla. 900-luvulla sinne sijoitettiin Pyhän Quirinuksen jäänteet, joita palvomaan tehtiin pyhiinvaelluksia Pyhän saksalais-roomalaisen keisarikunnan ulkopuoleltakin. Ensimmäinen maininta Neussista kaupunkina on vuodelta 1138.


title: Neuss

text: Vuosina 1474–1475 Burgundin herttua Kaarle Rohkea piiritti kaupunkia lähes vuoden. Kaupungin kestettyä piirityksen keisari Fredrik III antoi sille palkkioksi oikeuden lyödä rahaa ja kantaa keisarillista vaakunaa – kotkaa ja kruunua. Lisäksi hän teki kaupungista Hansaliiton jäsenen, vaikka muut jäsenet eivät sitä koskaan hyväksyneet.


title: Neuss

text: Ranskan Ludvig XIV:n ajan sodat johtivat Neussin taloudelliseen perikatoon ja sen merkitys kauppapaikkana väheni. Taloudellinen nousu alkoi uudelleen vasta 1800-luvulla. Vuosina 1794–1814 Neuss oli osa Ranskaa Napoleonin valtakaudella. Vuonna 1815 se liitettiin Preussiin ja järjestettiin piiriksi, johon kuuluivat Neussin, Dormagenin, Nettesheimin, Nievenheimin, Rommerskirchenin ja Zonsin kunnat. Neussin kaupungissa oli tällöin 6 333 asukasta.


title: Neuss

text: Vuonna 1975 Neussin ja Grevenbroichin piirit yhdistyvät Rhein-Kreis Neussiksi.


title: Neuss

text: Neuss on merkittävä rautateiden ristysasema. Sen satamaan pääsevät jokialukset ja pienet valtamerilaivat. Kaupungissa on konepaja-, paperi-, metalli- ja elintarviketeollisuutta ja siellä käydään viljakauppaa.


title: Paderborn

text: Paderborn on kaupunki Saksassa, Nordrhein-Westfalenin osavaltiossa. Nimensä se on saanut pieneltä Paderjoelta. Kaupungissa on noin 144 000 asukasta, joista 8 % on paikallisen yliopiston opiskelijoita ja 10 000 brittiarmeijan joukkoja.


title: Paderborn

text: Paderborn on entisen Nixdorfin tietotekniikkayhtiön pääkonttorin sijaintipaikka. Siemens osti yhtiön 1990-luvun alussa. Kaupungissa on nykyisin maailman suurin tietokonemuseo. Paderborn on myös perinteisen "Paderborner Pilsener" -oluen kotipaikka. Warsteiner osti panimon 1980-luvun lopulla, mutta olutta tehdään edelleen entisellä nimellä.


title: Paderborn

text: Muinainen saksien elämänpuu "Irminsul" kasvoi legendan mukaan Eresburgin linnan lähellä Paderbornissa, mutta Kaarle Suuri tuhosi sen 772.


title: Paderborn

text: Kaupungin jalkapalloseura SC Paderborn 07 pelaa Kakkosbundesliigassa. Paikallinen baseball-joukkue "Paderborn Untouchables" on yksi Saksan menestyksekkäimpiä. Koripallojoukkue Paderborn Baskets pelaa korkeimmalla tasolla eli Basketball-Bundesligassa.


title: Leverkusen

text: Leverkusen on kaupunki Saksassa, Nordrhein-Westfalenin osavaltiossa, Reinin varrella Kölnin ja Düsseldorfin välissä. Vuoden 2011 väestönlaskennassa siellä oli 158 984 asukasta,


title: Leverkusen

text: Sen suomalainen ystävyyskaupunki on Oulu.


title: Leverkusen

text: Leverkusen syntyi Reinin–Ruhrin alueen taloudellisen kasvun myötä. Se oli maaseutua 1800-luvulle asti. Kaupunki perustettiin vuonna 1930 yhdistämällä joukko kyliä: Wiesdorf, Opladen, Schlebusch, Steinbüchel, Rheindorf ja Bergisch-Neukirchen.


title: Leverkusen

text: Apteekkari Carl Leverkus perusti 1860 pieneen jo 1100-luvulta tunnettuun Wiesdorfin kylään väritehtaan. Bayer osti tehtaan 1891. Yhtiö muutti pääkonttorinsa Wiesdorfiin 1912, ja kylästä tuli Saksan kemianteollisuuden keskus. Kun kylistä koottiin kaupunki, se sai nimensä Carl Leverkusin mukaan.


title: Leverkusen

text: Leverkusen tunnetaan menestyksekkäästä jalkapallojoukkueestaan Bayer 04 Leverkusen.


title: Mikael I

text: Mikael I Rhangabes (nimi myös muodossa "Mikael Rangabenos") (, k. 11. tammikuuta 844) oli Bysantin keisari vuosina 811–813.


title: Mikael I

text: Mikael oli aatelinen, joka meni naimisiin keisari Nikeforos I:n tyttären Procopian kanssa. Hänestä tehtiin keisari Nikeforoksen poikaa Staurakiosta vastustaneessa kapinassa.


title: Mikael I

text: Mikael sai tukensa kirkon ortodoksisilta ja vainosi ikonoklasteja. Hän antoi bulgaarien hävittää Makedoniaa ja Traakiaa ennen kuin lähti vuonna 813 sotimaan heitä vastaan. Hänet kukistettiin Bersinikiassa, minkä jälkeen Leo Armenialainen julistettiin keisariksi. Mikael karkotettiin Proten saarelle, jossa hän eli munkkina kuolemaansa saakka.


title: Tundra

text: Tundra on kylmyyden takia puuton ja kitukasvuinen kasvillisuusvyöhyke. Siellä kasvaa lähinnä sammalta, jäkälää, ruohoa, kukkia, pensaita ja muuta matalaa kasvillisuutta. Tundralla esiintyy myös äärimmäien harvinaista järvimuotoa, jota kutsutaan violetin värinsä vuoksi Thanos Lakeksi. Alhainen lämpötila ja lyhyt kesä estävät yleensä puiden kasvun. Mahdolliset puut kasvavat harvassa tai kitukasvuisesti. Usein tundra määritellään puurajaa kylmemmäksi alueeksi, jossa heinäkuun keskilämpötila on alle 10 °C. Tundraa on muun muassa Kanadan ja Siperian pohjoisosissa, Huippuvuorilla ja Grönlannissa. Tundralla on ympärivuotinen ikirouta. Haihtumisen vähäisyys aiheuttaa laajaa soistumista, vaikka tundralla sataa yleensä vähän.


title: Tundra

text: Tundralla on pitkä, kylmä ja myrskyinen talvi sekä lyhyt, hyvin viileä kesä. Tundralla on yleensä tuuliset ilmasto-olosuhteet, eivätkä puut hidasta siellä tuulennopeutta. Ikirouta muokkaa maaperää muun muassa nostamalla kiviä pintaan. Tundran eläimiä ovat esimerkiksi myskihärkä, naali, peura, sääsket ja sopuli. Tundran ankarasta ilmastosta johtuen ihmisasutus on siellä hyvin harvaa.


title: Tundra

text: Tundra on kasvillisuudeltaan vaihtelevaa. Tundran hyvin kylmää pohjoisosaa sanotaan polaariaavikoksi. Tundraa lämpimämpää puurajan eteläpuolista aluetta sanotaan Arktiksessa monesti subarktiseksi alueeksi.


title: Tundra

text: Tundran nimitys tulee venäjän kautta saamelaiskielten tunturia merkitsevästä sanasta (esimerkiksi pohjoissaamessa "duottar" ja kiltinänsaamessa "tūndar"). Venäjästä sana "tundra" on levinnyt nykymerkityksessään sekä suomeen että moniin maailman kieliin.


title: Tundra

text: Arktisen tundran raja on havumetsävyöhykkeen pohjoispuolella oleva arktinen metsänraja, jonka pohjoispuolelle metsä ei kasva kylmyyden takia. Monesti metsäksi katsotaan alue, jossa puiden peittävyys on alle 30 prosenttia, ja puun ja pensaan korkeusrajaksi 2 metriä. Metsänraja on suunnilleen sama kuin heinäkuun keskilämpötilan 10 °C raja. Toki puita saattaa kasvaa ainakin yksittäin ainakin heinäkuun 8 °C isotermin kohdallakin. Yleensä 10 asteen isotermi ja metsän raja käyvät melko hyvin yksiin. Eniten metsää kasvaa heinäkuun 10. päivän isotermin pohjoispuolella aivan itäisimmässä Siperiassa Tyynenmeren rannoilla ja myös Atlantillakin, jossa matalaa metsää kasvaa Grönlannissakin.


title: Tundra

text: Puurajaksi on myös ehdotettu seutua jossa kasvukausi on alle 60 päivää. Joissain laskelmissa puurajaa laskeskellaan neljän kesäkuukauden keskilämpötilan mukaan. Laskuperusteena voi olla myös tehoisan kasvukauden lämpösumma, esim. männyn pohjoisraja on suomen Pohjois-Lapissa suunnilleen sama kuin 600 astepäivää. Muita rajoja ovat hallattoman kauden pituus, talven alin lämpötila. Kosteuden puolelta vaikuttavat kasvukauden sademäärä, mereisyys ja mantereisuus.